text:
(Iluko version) Nabara a pagsasaritaan kadagitoy nga al-aldaw ti baro nga anunsyo ni US President Trump a panangwaswasna ti Obama programa a Deferred Action for Child Arrivals (DACA) a nangsalaknib kadagiti ubbing a gangganaet nga undocumented ti iseserrekda idiay America.
Segun ti Department of Foreign Affairs, 10,000 a Filipinos ti apektado ken mabalin a mapagawidda ditoy Pilipinas. Naruay a kakailiantayo nga Ilocanos ti maseknan kadaytoy nga isyu, ngamin, kaadduanna ditoy Ilocos ti adda nasinged a kakabagianna idiay Estados Unidos nangnangruna idiay Isla iti Hawaii.
Napusganen ti US Congress agingga’t Marso 5, 2018 a mangadal ken mangputar ti linteg a mangatipa wenno mangkanunong ti pammilin ni Trump a panaka-ideportar dagiti 800,000 nga apektado nga illegal entrants, 10,000 kadakuada ket Pinoys. Mano ngata met a pada nga Ilocanos ti agngangabit ti gasatna seknan toy nadangkok nga addang.
Ti maysa pay a nangdegdeg ti parikut ket iti kaadda ti baro a US Immigration policy a maiturong kadagiti Filipinos ken dadduma pay a gangganaet a nakaalan ti US citizenship-da a maipariten kadakuada ti mang-petisyon kadagiti amma, inna ken nasinged a kakabagian tapno agbalinda met a US citizens ken agnaed idiay America.
Di bumurong, adu nga arapaap ni Hawayano-to-be ti makiltay. Ket no kasta ti maaramid, Good Bye, America laengen! #


c: text/html

text:
1982
Ti 1982 ket maysa a kadawyan a tawen a nangrugi iti aldaw ti Biernes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Enero[urnosen | urnosen ti taudan]
- Enero 6 – Eddie Redmayne, Ingles nga aktor
- Enero 9 – Katerina, Dukesa ti Cambridge, Briton a prinsesa ken asawa ni Prinsipe Guillermo, Duke ti Cambridge
- Enero 25 – Noemi, ket maysa a kumakanta manipud idiay Italia
Pebrero[urnosen | urnosen ti taudan]
- Pebrero 12 – Niño Canaleta, basketbolista a Filipino
Marso[urnosen | urnosen ti taudan]
- Marso 5 – Ha Seok-jin, taga-Abagatan a Korea nga aktor
- Marso 8 – Marjorie Estiano, Brasiliana nga aktres ken kumakanta
Hunio[urnosen | urnosen ti taudan]
- Hunio 21 – Prinsipe Guillermo, Duke ti Cambridge, Briton a prinsipe ken asawa ni Katerina, Dukesa ti Cambridge
Nobiembre[urnosen | urnosen ti taudan]
- Nobiembre 30 – Elisha Cuthbert, Kanadiana nga aktres
Disiembre[urnosen | urnosen ti taudan]
- Disiembre 2 – Britney Spears, aktres ken kumakanta manipud idiay Estados Unidos
Pimmusay[urnosen | urnosen ti taudan]
- Enero 18 – Huang Xianfan, Insik a mannurat (naipasngay 1899)
- Agosto 12 – Henry Fonda, Amerikano nga aktor (naipasngay 1905)
- Agosto 29 – Ingrid Bergman, Sueko nga aktres (naipasngay 1915)
- Septiembre 14 – Grace Kelly, Amerikana nga aktres ken Prinsesa ti Monaco (naipasngay 1929)

robotstxt: allowed

filter: keep


text:
Ti bukel a pinartuat ti Seminis Corporation a managan ti Tender 58 (Hybrid Waxy Corn) ket naimula ita ken naidemonstrar iti daga nga aglawa iti 3,500 metro kuadrado idiay Barangay Sagayaden Norte, Cabugao, Ilocos Sur (sango ti Seguban Warehouse) a naidesignar babaen ti DA-LGU Cabugao a pakaar-aramidan ti demo-farm ti nateng ken dadduma pay a hybrid cash crops a tarabayen dagiti eksperto iti agrikultura ken panagmulaan.
Maikadua daytoy a gundaway a pannakaimula ti puraw a hybrid a mais, segun ken ni Mr. Edgar S. Balangatan, Municipal Technologist ken Techno-Demo Field Coordinator. Daytoy Tender 58 ket naresistansia, naimas a kanen no maluto, maapit iti unos ti 58 nga aldaw, ken nabiit a pagkakitaan ti kuarta ta nalaka a lakuen. Nadiskubre daytoy manipud pagilian ti Thailand ngem mailaklako idiay USA ken 1 kilogramo ti kada pakete. Napaneknekan nga 85% ti germination (panagtubo) daytoy a bukel ken nalaka a maiyadaptar iti aniaman a lokalidad.
Iti agdama, kadaanan a bin-i ti kaaduan a maimulmula iti away a maibabaet kadagiti uma ken bangkag. Inlatak ni MT Balangatan a padasen ti mangmula iti kalasagan a sinilong sa adaptaren ti teknolohia ket presto, dumakkel ti masapulan ni mannalon.
Mayataday unay ti direksion ti programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr., ti pannakatulong dagiti mannalon a mangtakuat/mangipakat kadagiti naipanawen/nabiit a cash crops a maimula a kas iti puraw a mais a mangsolbar ti pagkasapulan ti mannalon malaksid ti mapaglakuanna pay kadagiti naimula iti regular a panagaapit kas iti tabako ken pagay.
“Saan a problema ti market-na, Apo, ta pagiinnagawanda a kompraen idiay tiendaan. Mabalin pay a danonen dagiti komprador no ipalubosmo,” impakamakam ni MT Balangatan. # (Web In-Action Report)


text:
Karayan Pampanga
Ti Karayan Pampanga (naamammuan pay a kas ti Rio Grande de Pampanga - Nalatak a Karayan ti Pampanga) ket isu ti maikadua a kadakkelan a karayan ti isla ti Luzon, kalpasan ti Karayan Cagayan ken ti maikatlo a kadakkelan ken kapangrunaan a karayan iti Filipinas.[1][2][3] Daytoy ket mabirukan idiay rehion ti Tengnga a Luzon ken labsanna dagiti probinsia ti Pampanga, Bulacan, ken Nueva Ecija.
Dagiti linaon
Topograpia[urnosen | urnosen ti taudan]
Dagiti taudan ti danumna ket mabirukan idiay Sierra Madre ken agayos nga agpa-abagatan ken dumalan nga agpa-abagatan a laud para kadagiti 260 kilometro aginggana intono maatianan idiay Luek Manila.
Ti labneng ti karayan ket sakupenna ti kalawa iti 10,540 km², ken mairaman ti naikadkadua a labneng ti Karayan Guagua. Ti labneng ket maatianan babaen ti Karayan Pampanga ken babaen ti Kanal Labangan ken agpatingga idiay Luek Manila.
Dagiti kangrunaan a tributariona ket dagiti Karayan Peñaranda ken Koronel-Santor iti daya a bangir ti labneng ken ti Karayan Rio Chico manipud ti amianan a laud a bangir . Ti Karayan Angat ket tumipon iti Karayan Pampanga idiay Calumpit, Bulacan babaen ti Karayan Bagbag. Ti Bantay Arayat (kangato: 1,026) ket sitatakder iti tengnga ti labneng. Iti abagatan a daya ti Bantay Arayat ken ti Karayan Pampanga ket ti Kalugnakan Candaba, a mangsakop ti kalawa iti agarup a 250 km². ken mangsagsagepsep ti kaaduan kadagiti ayus ti layus manipud kadagiti lumaud a bakras ti paset ti Sierra Madre ken ti panagluppias ti Karayan Pampanga babaen ti Paglayusan a dalan ti Cabiao. Daytoy a lugar ket lumned iti las-ud ti tiempo ti panagtudtudo ken kadawyan daytoy a namaga iti las-ud ti tiempo ti kalgaw.
Panaglayus[urnosen | urnosen ti taudan]
Ti labneng ket makasanay, iti natimbeng, iti maysa a panaglayus iti tinawen. Ti namaga a tiempo ket mapasamak manipud ti Disiembre aginggana ti Mayo, ken nabasamet dagiti nabatbati a paset ti tawen. Ti kabasaan a bulbulan ket manipud ti Hulio aginggana ti Septiembre. Ti Labneng ti Karayan Pampanga ket makatengngel ti nagbaetan ti 100-130mm iti 24 nga oras a panagtudtudo.
Ti nakaro a panaglayus ket napasamak idiay labneng ti Karayan Pampanga idi Hulio 1962, Mayo 1966, Mayo 1976, Oktubre 1993, Agosto 2003, Agosto 2004, naladaw a Septiembre-Oktubre 2009, ken Agosto 2012. Ti layus a napasamak idi Septiembre 2011 a mainaig iti Pedring (Nesat) ket ganganina a sinakop ti Probinsia ti Pampanga ken dagiti Akin-abagatan a paset ti Bulacan
Napasamak pay ti makadidigra ken nakaro a panaglayus iti labneng ti karayan a gangani nangsakop ti intero a Probinsia ti Pampanga, Bulacan, Nueva Ecija ken Tarlac idi Hulio ken Agosto 1972. Iti kinapudno idi 1972 ti panaglayus ket nakaro unay ken linayusna dagiti 14 a probinsia ti Ilocos, Pangasinan, Tengnga a Luzon, dagiti probinsia ti Akin-abagatan a Tagalog ken ti Metro Manila. Ti Karayan Pampanga ken ti Labneng Karayan Agno ket nagtinnumpongda idiay Tarlac, ken nagaramid daytoy kadagiti tanap ti Tengnga a Luzon ken ti Pangasinan iti maysa a nalatak a danaw idi Hulio ken Agosto ti 1972.
Kinapangruna iti ekonomia[urnosen | urnosen ti taudan]
Kadagiti nangatngato a paset ti labneng, dagiti penned a naipangpangruna ti Penned Pantabangan a mabirukan idiay Pantabangan, Nueva Ecija ket mangited ti panagsibog para kadagiti taltalon ti probinsia ti Nueva Ecija.
Kadagiti ab-ababa a paset ti labneng, idiay pakabirukan ti delta ti Pampanga, ti sistema ti Karayan Pampanga ket mabingbingay kadagiti babbabassit a sanga, a naballasiwan kadagiti alog ti ikan a mangporma ti network ti nabuntog, dagiti atab a lugar ken dagiti kanal, ken kanungpalan a mapan idiay Luek Manila.
Dagiti nagibasaran[urnosen | urnosen ti taudan]
- ^ Kundel, Jim (Hunio 7, 2007). "Bariweswes ti Danum ti Filipinas". Ensiklopedia ti Daga. Naala idi 2008-09-30.
- ^ "Karayan Pampanga iti Britannica Online Encyclopedia". Encyclopædia Britannica. Naala idi 2008-10-24.
- ^ "Ti Labneng Karayan Pampanga". Naala idi 2008-10-24.
Dagiti silpo ti ruar[urnosen | urnosen ti taudan]
Midia a mainaig iti Karayan Pampanga iti Wikimedia Commons


text:
Ti Pannakasinit
Iti pannakasinnit iti gumaygayebgeb nga apuy
tumaray iti panunot ti rikna ket agrehistro
ditoy ti saem a gapuanan ti ut-ot.
A tunggal pannakaisarabasab adda katukadna
a rikna.
Ta saan tayo a kas iti ruot
a paitulok a makayemkeman
iti ngirsi ti agpagpaggaak nga apuy.
Ta saan tayo a kas iti kayo
nga awanan rikna,
awanan panunot,
awanan gaway a paisungrod ti bagina.
Ngem kasano ngata no ti panunot
ket agulbod ket nanamenna ti tunggal
pannakset ti kudil.
A ti pudot ket maysa gayam a nalamiis
a pannakaidaton ti kararua.
Ah, kapadpadtayonto ti ruot ken kayo.
Addaan biag ngem awanan pigsa
iti panagsingir ti nakaparsuaan.
Ti natda laeng ket ti dapo
nga ipallailang ti lumabas nga angin.
Oct 13, 2011


text:
UTC−04:30
Ti UTC−04:30 ket ti timbengan ti oras a mangkissay kadagiti 4 1/2 nga oras manipud ti Panagpapada ti Sangalubongan nga Oras (UTC). Daytoy ket maus-usar laeng idiay Venezuela, nga idiay ket naus-usaren manipud idiDisiembre 9, 2007.[1][2] Sakbay ti daytoy, ti sona ti oras ti Venezuela ket UTC−04:00.
Pagalagadan nga Oras ti Venezuela (amin a paset ti tawen)[urnosen | urnosen ti taudan]
- Venezuela (kitaen ti Oras idiay Venezuela)
Dagiti nagibasaran[urnosen | urnosen ti taudan]
- ^ Venezuela: Dagiti pagorasan ket maisubli a maisaad kadagiti 30 a minuto intono Disiembre 9, 2007
- ^ BBC News, Venezuela creates own time zone, Disiembre 9, 2007.


text:
Mona Lisa
Ti Mona Lisa ket maysa a pinintaan iti oleo ti nalatak nga Italiano a Renasimiento nga artista a ni Leonardo da Vinci. Ti "Mona Lisa" ti maibilbilang a kalalatakan amin kadagiti obra iti pakasaritaan ti arte; manmano nga obra iti arte ti kas iti kalatak, karomantisado, ken kas kapadpadna iti pannakaipaadu. Ti pintura ket kukua ti gobierno ti Pranses ket nakabitin daytoy iti Museo ti Louvre idiay Paris.
Ti pintura ket ipakitana ti maysa a babai a kumitkita iti mangbuya iti maysa a "nainburburtiaan nga isem."
Dagiti silpo ti ruar[urnosen | urnosen ti taudan]
- Midia a mainaig iti Mona Lisa iti Wikimedia Commons
- Ti Mona Lisa nga addan ni Propesor Donald Sassoon


text:
LEKSION 13
Ania ti Payunir?
Ti termino a “payunir” masansan a tukoyenna dagidiay mangtaktakkuat kadagiti baro a teritoria a suroten dagiti dadduma. Ni Jesus ket kas iti payunir, gapu ta naibaon ditoy daga tapno itungpalna ti ministerio a makaited iti biag ken pannakaisalakan. (Mateo 20:28) Dagiti pasurot ni Jesus ita tultuladenda met ti ulidanna babaen ti panangbusbosda iti adu a panawen aginggat’ mabalin a ‘mangaramid kadagiti adalan.’ (Mateo 28:19, 20) Adda pay ketdi dagiti agserserbi kas payunir.
Ti payunir ket agserserbi kas amin-tiempo nga ebanghelisador. Amin a Saksi ni Jehova ket agibumbunannag iti naimbag a damag. Nupay kasta, adda dagiti nangikeddeng nga agserbi kas regular pioneer, a mangbusbos iti 70 nga oras a mangasaba iti kada bulan. Tapno maaramidda daytoy, adu dagiti agtrabtrabaho laeng iti part-time. Adda met dagiti napili nga agserbi kas special pioneer kadagiti lugar nga agkasapulan iti ad-adu a mangikasaba iti Pagarian. Mangbusbosda iti 130 nga oras wenno ad-adu pay a mangasaba iti kada bulan. Kontento dagiti payunir iti simple a biag, nga agtalekda nga ipaay ni Jehova dagiti kangrunaan a kasapulanda. (Mateo 6:31-33; 1 Timoteo 6:6-8) Dagidiay saan a makapagpayunir iti amin a tiempo ket mabalin nga agserbi kas auxiliary pioneer no kabaelanda. Mangbusbosda iti 30 wenno 50 nga oras iti maysa a bulan.
Ti maysa a payunir ket agserserbi gapu iti ayatna iti Dios ken kadagiti tattao. Kas ken Jesus, makitkitami ita ti nakaay-ay-ay a kasasaad dagiti tattao iti naespirituan. (Marcos 6:34) Ngem addaankami iti pannakaammo a makatulong kadakuada itan ken mangted kadakuada iti natalged a namnama iti masanguanan. Ti ayat iti pada a tao ti mangtigtignay iti maysa a payunir a mangusar iti tiempo ken pigsana a tumulong kadagiti tattao iti naespirituan. (Mateo 22:39; 1 Tesalonica 2:8) Gapu iti panangaramidna iti daytoy, ad-adda a tumibker ti pammatina, ad-adda a suminged iti Dios, ken ad-adda nga agbalin a naragsak.—Aramid 20:35.
Ania ti payunir?
Ania ti mangtigtignay kadagiti dadduma nga agpayunir iti amin a tiempo?


text:
Sungbat Dagiti Saludsod Maipapan iti Biblia
Asino ti mapan idiay langit, ken apay?
Minilion ti mangnamnama a mapan idiay langit. Imbaga ni Jesus nga agnaed sadiay dagiti matalek nga apostolna. Sakbay ti ipapatayna, inkarina a mangisagana iti lugar para kadakuada a kadua ti nailangitan nga Amana.—Basaem ti Juan 14:2.
Apay nga adda dagiti tattao a mapagungar tapno agbiag idiay langit? Ania ti aramidenda idiay? Imbaga ni Jesus kadagiti apostolna nga agbalindanto nga ar-ari ken iturayanda ti intero a daga.—Basaem ti Lucas 22:28-30; Apocalipsis 5:10.
Mapan kadi idiay langit amin a naimbag a tao?
Kaaduan a pagilian, sumagmamano laeng ti agturay. Yantangay pagungaren ni Jesus dagiti tattao nga agbiag idiay langit tapno iturayanda ti daga, namnamaentayo a sumagmamano laeng ti mapili. (Lucas 12:32) Dakamaten a mismo ti Biblia ti eksakto a bilang ti kadua ni Jesus nga agturay.—Basaem ti Apocalipsis 14:1.
Nangisagana ni Jesus iti lugar idiay langit para iti sumagmamano a pasurotna. Ammom kadi no ania ti aramidenda sadiay?
Saan laeng a dagidiay mapan idiay langit ti magunggonaan. Dagiti matalek nga iturayan ti Pagarian ni Jesus, sagrapendanto ti agnanayon a biag iti naisubli a paraiso a daga. (Juan 3:16) Dadduma nga agbiag idiay Paraiso ket naisalakan manipud pannakadadael ti agdama a dakes a sistema ti bambanag. Agbiagto sadiay ti dadduma babaen ti panagungar.—Basaem ti Salmo 37:29; Juan 5:28, 29.


text:
SALUDSOD DAGITI AGTUTUBO
Komusta ti Panaglanglangak?
Apay a rumbeng a maseknanka iti isusuotmo? Ngamin, adda ibagbaga ti panagbadbadom. Ania ngata ti ibagbaga ti kawesmo maipapan kenka?
Tallo a dadakkel a kamali maipapan iti uso ken no kasano a liklikan dagita
Ti kuna dagiti padam nga agtutubo
Tallo a dadakkel a kamali maipapan iti uso ken no kasano a liklikan dagita
Kamali #1: Ti media ti mangidiktar iti itsuram.
“No dadduma, magustuak ti maysa nga uso gapu ta nagadu ti makitkitak a kasta kadagiti adbertismen,” kuna ti maysa a tin-edyer a ni Theresa. “No sangkapanunotmo dagiti ladawan dagiti tattao a nakasuot iti dayta nga uso, nagrigat ti saan a sumurot.”
Saan laeng a dagiti babbai ti maallukoy kadagiti adbertismen. “Alisto laeng a sumurot dagiti lallaki iti uso,” kuna ti libro a The Everything Guide to Raising Adolescent Boys. “Ikagkagumaan dagiti aglaklako nga impluensiaan uray dagiti ubbing pay a lallaki.”
Ti nasaysayaat nga aramidem: Kuna ti Biblia: “Ti asinoman nga awanan kapadasan maaddaan pammati iti tunggal sao, ngem daydiay nasaldet utobenna dagiti addangna.” (Proverbio 14:15) Maitunos iti dayta a prinsipio, sursuruem nga analisaren dagiti makitkitam kadagiti adbertismen. Kas pagarigan, no makakitaka iti adbertismen kadagiti bado a “naarte,” “makagargari,” wenno “naseksi,” isaludsodmo iti bagim:
‘No surotek dayta nga uso, asino a talaga ti magunggonaan?’
‘Ania a kita ti panagbiag ti pakaibilangak gapu iti dayta?’
‘Kasta kadi a talaga ti klase ti panagbiagko ken dagiti prinsipiok?’
Balakad maipapan iti uso: Iti makalawas, obserbaram a naimbag dagiti adbertismen ken dadduma pay a media a naipamaysa kadagiti uso. Ania a klase ti panagbiag ti iparparegtada? Adda kadi dagiti di madmadlaw a mensahe ti disenio a mangiparikna a masapul a makiusoka? “Nagpigsa ti impluensia nga agbalin a perpekto ti panaglanglangam, panagbadbado, ken ipakitam ti ‘perpekto’ a pammagim,” kuna ti maysa a tin-edyer a ni Karen. “Dagiti aglaklako a makaammo iti dayta puntiriaenda dagiti agtutubo ta nalakada a maal-allukoy.”
Kamali #2: Tuladen ti uso tapno sumurot iti kaaduan.
“No aguso ti maysa a kita ti bado,” kuna ti tin-edyer a ni Manuel, “tuladen dayta ti amin. Ket no saanka a tumulad, uyawendaka.” Kasta met laeng ti kapanunotan ni Anna. “Saan a maipapan iti uso ti pagsasaritaan ditoy no di ket maipapan iti panangsurot iti kaaduan,” kinunana.
Ti nasaysayaat nga aramidem: Kuna ti Biblia: “Dikay agpaisukogen iti daytoy a sistema ti bambanag.” (Roma 12:2) Maitunos iti dayta a balakad, kitaem ti pagidulinam iti kawes sa isaludsodmo iti bagim:
‘Ania dagiti kangrunaan nga ikabkabilangak no agpiliak iti kawes?’
‘Kasano kapateg kaniak ti tatak ti bado?’
‘Kayatko kadi nga alaen ti atension dagiti tattao babaen ti panagkawkawesko?’
Balakad maipapan iti uso: Imbes a dua laeng ti pagpiliam—uso (ken maakseptar) wenno saanen nga uso (ken saan a maakseptar)—ikabilangam ti maikatlo a pagpilian: panagtalek iti bagi ken natalged a rikna. No kontentokan iti bagim, saanka unay madanagan uray no naidumdumaka.
Kamali #3: Panangipagarup a ‘maymayat ti seksi.’
“Kinapudnona, kasla nagmayat no dadduma ti agisuot iti medio makagargari, ’tay nakakitkiting wenno nakakipkipet,” inamin ti agtutubo a ni Jennifer.
Ti nasaysayaat nga aramidem: Kuna ti Biblia: “Ti arkosyo saan koma a daydiay makinruar . . . no di ket isu koma ti nalimed a kinatao ti puso.” (1 Pedro 3:3, 4) Maitunos iti dayta a balakad, panunotem no ania ti mas makaatrakar—makinruar wenno makin-uneg a kinapintas.
Balakad maipapan iti uso: Ti kinaemma ti kasayaatan nga ‘arkosmo.’ Agpayso a saanen a popular dayta a sao ita. Ngem daytoy ti panunotem:
Adda kadin nakasarsaritam a sao a sao ken maipapan laeng kenkuana ti ibagbagana? Makapaladingit ta dina ammo nga umadayo dagiti tattao kenkuana!
No saan a naemma ti panagkawkawesmo, agbalinka a kas iti dayta a tao. Kasla ibagbaga ti kawesmo a ‘kitaendak,’ ket agparang a saan a natalged ti riknam wenno kayatmo ti agpapansin—wenno agpada a kasta. Mabalin nga agparang pay a desperadoka iti aniaman a kita ti atension—uray ti saan a maitutop.
Ipakitam ti kinaemma, imbes nga ipakpakaammom ti banag a saanmo met nga ilako. “No naemmaka, dina kayat a sawen a tuladem ti panagkawkawes ni lolam,” kuna ti tin-edyer a ni Monica. “Kayatna laeng a sawen nga adda panagraemmo iti bagim ken iti sabsabali.”


text:
Maragsacan cami a mangipadamag nga addanton Internet edition ti Bannawag, ti cangrunaan a periodico dagiti Ilocano, segun ti naawat mi nga email ni Cles Rambaud, Associate Editor ti Bannawag, idi Enero 30, 2009:
“Dandanin agmata daydi arapaapmo nga adda koma met website ti Bannawag,” insurat ni Cles. “Uray dagiti kakabsat a magasin ti Bannawag, addanto metten websiteda. Inaprobaranen ti MB Management daytoy a kiddaw.”
Ti “arapaap” a dinacamat ni Editor Rambaud isu ti linaon ti impaskinco a blog entry a napauluan iti “Bannawag Website–An Open Letter” iti ilocano-samtoy.blogspot.com idi Feb. 22, 2007. Daytoy ti insuratco: “…itan adda pamuspusan tapno mataginayon ken madadaan nga ucagen dagiti pinanid ti Literatura Ilocana 24/7: isu dayta ti panangipablaac cadagitoy iti las-ud ti Internet. Mabalin nga ipablaac ti amin a sinurat, saan laeng a dagiti mapili wenno capintasan, tapno iti casta mausisa dagiti aggagar nga agusisa no casano ti panangparang-ay iti literatura tayo.” Insingasingco a mangipasdec ti Bannawag iti bucodna a website tapno maipablaac ditoy ti amin a sarita, novela, daniw, salaysay, ken dadduma pay.
Maysa cano laeng a simple a website cas pangrugian daytoy Internet edition ti Bannawag. Cadacami, dackel nga addang dayta agsipud ta lumawanto ti law-ang a masilnagan ti Bannawag. Bareng dumtengto met ti aldaw a mairaman iti Internet Edition ti archive dagiti napalpalabas nga isyu ti Bannawag, cas pagarigan mangrugi iti Nob. 3, 1934 issue (umuna a bilang). Maawatan mi a pangrugian laeng ti umay a simple nga Internet Edition ken maawatan mi met a saan a binangon ti ciudad ti Roma iti maymaysa laeng nga aldaw. Uray pay ni Apo Dios, innem nga aldaw nga… sa naginana iti maicapito…
Cas iti masansan a mabasa tayo iti ungto ti serialized a sinurat, PADAANAN TI SUMARUNO A PASET! Wenno, MAITULOYTO.


text:
Ditoy adayo a lugar iti baet
dagiti duadua, umayka, basang.
Ti umuna a suratmo iti Ingles
a maipapan iti agbambanniaga a riknam
ket namak pay a manglemmes iti ragsak
tapno kadagiti eksena a mangiliwliwag
iti agpang ti kaaddam iti daytoy a kinaawan
iti agpang ti kinaawanko iti kaaddam
iti surat dagiti ima, iti kuraddaddeng
nga ayat, kunaem: ni manang, mailiw kadagiti unget
ni manong, dina kayat a pagsaritaanmi
ti maipapan kadagiti imbatim a lagip ken rikna
ni nanang, namak nga agngiitngiit iti suli
ngem ammok lattan a kayatna nga addaka,
iti tugawmo a reserbado kadagiti sermon ti ama
panangiyadal nga awan kanito a pilpillienna.
Namak pay a planuenmi ti panagkikitatayonto
manen kalpasan ti tudo, bagyo, dipunturon, baro a tawen
ken naruay a kararag iti Birhen ti Nasayaat a Panaglayag
ti milagrona kadagiti umun-una a paw-it
a pasarabo, libro ken manong, daniw ti panagdawat
iti dispensar iti dimo panangdar-ay iti kumulgar ni manang
ken siak iti tinawen a panagkasangay
a ti lagipko kenka ket ti maurnong a kandela
dua iti rugiam ti agawan ngem itan ket pito
ken di met agpullo ti panagbilang.
Ita, ar-arapaapek ti panangbasaktayo iti layus,
sika iti manibela tapno iti panangsaranget ti lugan
iti layus, agtanamitimak, kas iti daydi tawen
a pinanawandak iti kuna tapno arayaten ti kakaen
dagiti amin a pinagayat, sika ken ti ina,
dakayo iti allawig dagiti kigaw a tagainep
nga iti nepnep ken sirnaut ket addakami.
Dakami dagiti agkalma nga aldaw
iti panagbayanggudaw dagiti am-amangaw.
Iti panagsublim, sadiay a rugiantayo
ti agsangasanga a panaggiinniliw.
A Solver Agcaoili
Hon, HI/Oct 3/08


text:
LEKSION 13
Kayat ni Timoteo a Tulongan Dagiti Tattao
Ni Timoteo ket maysa nga agtutubo. Maragsakan a tumulong kadagiti tattao. Nakaragragsak gapu ta napan iti adu a lugar tapno tumulong. Kayatmo kadi a maammuan ti maipapan iti dayta?—
Ti ina ken lola ni Timoteo insuroda kenkuana ti maipapan ken Jehova
Dimmakkel ni Timoteo iti siudad ti Listra. Idi ubing pay, insuro kenkuana da lolana a Loida ken nanangna a Eunice ti maipapan ken Jehova. Bayat a dumakdakkel ni Timoteo, kayatna a tulongan ti dadduma a mangam-ammo ken Jehova.
Idi agtutubo pay ni Timoteo, inawis ni Pablo a kumuyog kenkuana a mangasaba iti dadduma a lugar. Kuna ni Timoteo: ‘Sige, sumurotak!’ Nakasagana a sumurot ken tumulong iti sabsabali.
Kimmuyog ni Timoteo ken Pablo a napan idiay Tesalonica a maysa a siudad iti Macedonia. Tapno makadanonda, adayo ti pagnaenda sada aglugan iti barko. Idi nakasangpetdan, adu ti tinulonganda a mangam-ammo ken Jehova. Ngem nakaunget ti dadduma ket kayatda a saktan ida. Isu a pimmanaw da Pablo ken Timoteo ket nangasabada iti sabali a lugar.
Kalpasan ti adu a bulan, imbaon ni Pablo ni Timoteo nga agsubli idiay Tesalonica tapno ammuenna ti kasasaad dagiti kakabsat. Masapul a natured ni Timoteo tapno makasubli iti napeggad a siudad! Ngem napan latta gapu ta pampanunotenna ti pagimbagan dagiti kakabsat. Idi nagsubli, naimbag ti impadamagna ken Pablo. Imbagana a nasayaat ti kasasaad dagiti kakabsat idiay Tesalonica!
Adu a tawen a nakikadua ni Timoteo ken Pablo. Naminsan, imbaga ni Pablo iti suratna a ni Timoteo ti kasayaatan nga ibaonna a tumulong kadagiti kongregasion. Ngamin, ay-ayatenna ni Jehova ken dagiti tattao.
Ay-ayatem met kadi dagiti tattao ken kayatmo a tulongan ida a mangam-ammo ken Jehova?— No aramidem dayta, agbalinka met a naragsak kas ken Timoteo!


text:
BIN-I
(Florante Labanda)
Nakipagmulaak iti maysa a bukel:
Naitukit iti bangkag ni arapaap,
Sagudayna ti nasayaat a bin-i:
A pangnamnamaan daguiti umili,
Napatanor iti sappuyot ni pammateg ken asi:
Nabisibisan lua ni ragsak, ling-et ken sakripisio;
Ket di nagbayag rimmusing ken timmubo,
Nataraken ganagan ni ayat naipaay kenkuana a napudno:
Daydi bin-i a naitukit…
Limmangto, dimmakkel, nagbunga,
Adu’t naipaayna kadaguiti umili agur-uray namnama:
Ket anian a ragsak kagimongan iti adu a paraborna;
Anian a nagsayaat a bin-i awan kaaspingna,
Addanto koma tomanor mangtawid nasayaat a sagudayna:
Naisangsangayan naidumduma….
Breed Of New Generation
Isu’t awag kenkuana:
Mapangnamnamaan, Natibker ken nabunga!
Isagutko daytoy putarko nga orihinal a Daniw iti maysa a Bin-i a patanor ti ili nga Alcala,
Rimmusing, timmubo, rimmamot nagbunga.


text:
Tuesday, November 4, 2014
LIVESTOCK PROGRAM, SAKUPENNA TI NABIAG KEN MAPARTI NGA AYUP
Cabugao, Ilocos Sur – Iti pannakiuman ti Web In-Action idi Nobiembre 4, 2014, imbatad ni Dr. Melvin G. Castro, DVM, Municipal Livestock Program Coordinator a saklawenna ti imatonna a Banner Program ti pakabuklan ti Cabugao Dayo a pakaip-ipanan dagiti nabubun-as nga animales (baka, nuang ken baboy) a kangrunaan a magatang para iti konsumidores ti karne iti Tiuendaan. Kasta metten iti operasion ti Municipal Slaughterhouse, Meat Stalls idiay Tiendaan ken dagiti aglaklako ti karne iti masungad ti paggatangan ti karne nangruna iti aldaw ti Domingo. Dagiti sumaganad ti pakabuklan pay ti programa:
1.Livestock Management (Animal Health Care)- Manglapped ti panagsakit dagiti animales; panangkondision iti pisikal a pakabuklan dagiti ayup.
2.Hygiene and Sanitation Program- Mangalay-ay ti ikakapet ti impeksion ken dadduma pay a kita ti sakit ti ayup.
3.Regular Parasitic Program-Mangiyagpang ti salun-at ken andur dagiti animales babaen ti purga a mangpaksiat ti sakit.
4.Preventive Medication Program-manglapped ti panagpukaw ti puonan dagiti mannalon gapu iti sakit.
5.Castration Program-Mangital-o ti kalidad ti karne babaen iti pannakaikkat ti angdod ti ayup.
Innayon ni Dr. Castro nga agtultuloy ti napintas nga operasion dagiti masakupanna a trabaho ken maamiris a nasayaat dagiti maiserrek a lako a karne iti Tiendaan para iti pagsayaatan ti sapasap. (Web In-Action)
1.Livestock Management (Animal Health Care)- Manglapped ti panagsakit dagiti animales; panangkondision iti pisikal a pakabuklan dagiti ayup.
2.Hygiene and Sanitation Program- Mangalay-ay ti ikakapet ti impeksion ken dadduma pay a kita ti sakit ti ayup.
3.Regular Parasitic Program-Mangiyagpang ti salun-at ken andur dagiti animales babaen ti purga a mangpaksiat ti sakit.
4.Preventive Medication Program-manglapped ti panagpukaw ti puonan dagiti mannalon gapu iti sakit.
5.Castration Program-Mangital-o ti kalidad ti karne babaen iti pannakaikkat ti angdod ti ayup.
Innayon ni Dr. Castro nga agtultuloy ti napintas nga operasion dagiti masakupanna a trabaho ken maamiris a nasayaat dagiti maiserrek a lako a karne iti Tiendaan para iti pagsayaatan ti sapasap. (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
Reaksion Manipud iti Maysa nga Agtutubo nga
Ilokano
Ni MIGHTY C. RASING
INYALAT ni Apo Cles Rambaud ti Gunggona a
“Writer’s Prize” ti National Commission on Culture and the Arts idi napan a
tawen. Sangapulo a daniw ti damo nga insubmitar ni Apo Rambaud iti NCCA ngem
tapno malpasna ti sibubukel a proyekto, mangsurat pay iti duapulo a daniw.
Tallopulo ngamin a daniw a kas paset ti koleksion ti dandaniwna ti kayat nga
ipablaak ti NCCA.
Ti Punto de Bistak a Mangbasa iti Daniw ni Apo
Rambaud
Sakbay man pay ti amin, kayatko ti mangted iti
maysa a disclaimer. Ibinsabinsak met ngarud ti pagtaktakderak a kas mangbasa
kadagiti daniw ni Mng. Cles.
Umuna, saanak a kritiko. Nupay adda dua a
sabjekko mainaig iti Daniw idi kolehioak, kurang ti pannakaawatko kadagiti
teoria ti Literatura ken Panagsurat.
Adda pay pagkurangak iti pannakaawat iti
pagsasaotayo nga Ilokano. Masansan, adda dagiti balikas, idioma ken “cultural
references” a diak maawatan. Agsipud ket ngata ta dimmakkelak iti educational
system-tayo a nairamut iti prinsipio ken panirigan dagiti taga-Laud. Makunak
pay ketdin a nagbalinakon a taga-siudad ket immadayoak payen iti tradisional a
kulturatayo nga Ilokano.
Ngem gapu iti daytoy, makunak a maibagik dagiti adu nga agtutubo nga Ilokano
nga agtutubo ditoy pagiliantayo a mangibilang iti lenguahe nga Ilokano a kasla
“nosebleed” wenno narigaten a maawatan.
Dagitoy ngarud ti limitasionko ken nalabit
pagpigsaak metten a mangbasa kadagitoy a daniw.
Adda tallo a paset ti panangiburayko kadagiti
kapanunotan reaksionko kadagitoy a daniw. Umuna, kitaek ti topiko ken tema a
trateran dagitoy a daniw, agraman metten dagiti imahe, porma ken istruktura ti
tunggal maysa. Maikadua, tratarek met ti Poetics ken kapanunotan ni Apo Rambaud
iti panagsurat iti daniw. Kamaudiananna, iserrak ti panangibingayko iti
kapanunotak babaen iti panangtamengko no kasano nga apektaran dagitoy a daniw
dagiti padak nga agtutubo nga Ilokano.
Dagiti Sangapulo a Daniw ni Apo Rambaud a
Nanggun-od iti NCCA Writer’s Prize:
1. Kulibangbang
2. Sirok ti Arbis
3. Daytoy Pusak
4. Puraw
5. Ni Baketko
6. Forest Park
7. Ubing
8. Ni Tata
9. Panagur-uray
10. Tagisam-itek Pay Laeng ti Tagapulot
Topiko ken Tema dagiti Daniw
Agpaay nga Elehia (Elegy) nga agpaay iti
balasangna a pimmusay gapu iti sakitna iti puso. Napno dagitoy a daniw iti
ladingit, iliw, ken liday. Nupay iti kamaudiananna, kuna ti persona— nga
isu ti autor met laeng— “Tagisam-itek Pay Laeng ti Tagapulot.”
Speaker/Persona
Siasino kadi ti agsasao kadagitoy a daniw? Ti
met laeng autor— ni Mng Cles. Tapno ngarud maawatan dagitoy a daniw, masapul
met nga adda, uray sangkabassit, a pannakaammotayo iti kapadasan ni Mng. Cles.
Adda tallo nga annak ni Mng Cles ken ni baketna. Pimmusay ti inauna, maysa a
balasang nga agtawen 20, maysa nga agsapa ti Hulio; sakbay a rimuar ti resulta
ti Nursing Board Exam nga innalana. Ti adatna, naipasa ti balasang ti eksamenna
ngem daksanggasat ta saannan a naawat a personal ti lisensiana.
Inyebkas ngarud ni Mng. Cles, kas ama nga
agay-ayat iti anakna, ti ladingitna babaen kadagitoy a daniw.
Iti kastoy ngarud a panirigan, makunatayo a
saan a naisina ti katatao ti mannaniw ken ti persona iti daniw.
Autobiographical dagitoy a daniw.
Ti saludsodko laeng: No saan nga am-ammo ti
agbasa ti daniw ti kabibiag ti mannaniw, maawatanna ngata met a nasayaat ti
kaipapanan dagiti daniw?
Malaksid iti sumagmamano a ‘humorous’ a
komento iti dadduma a daniw, napno iti ladingit, dung-aw ken lulua dagitoy a
daniw. Marikna ti agbasa ti ‘intensity’ ti riknka a parnuayen dagitoy a daniw.
Timek ti dung-aw ken liday ti nangruna a marikna kadagitoy a daniw.
Agserserbi nga introduksion ti immune a dua a
daniw: Ti Kulibangbang ken Sirok ti Arbis. Makitatayo ti bileg ti
lagip a kas Musa ti Daniw. No napnoanka iti lagip ken “powerful emotions”
rumsua ti daniw. Daytoy ti ipasimudaag ti Kulibangbang.
Adda ti persona iti kuarto ti anakna:
Addaak
manen iti kuartom, derosas dagiti diding
…
Agkamat
iti tuwato, adda pay idi kulibangbang
Nagdisso
iti ulom ket anian nga ikkismo
Ti
kulibangbang, agkatkatawa nga immadayo.
Mabalintayo ngarud a kunaen nga amin dagiti
daniw, pinarnuay ti panagmotimot ken pananglaglagip ti persona iti pimmusay nga
anakna kabayatan nga adda iti kuartona.
Inayonko man pay a nasamay ti panangaramat ti
autor iti “kulibangbang” a kas narrative device wenno metapora iti daytoy a
daniw. Adda coherence daytoy a daniw. Mabasatayo iti maudi a
tallo a liniana:
“Ur-urayendaka
a kas iti nakalukat a ridaw
Sika,
bassit a mutiak, ngem ita kaduamon
Kulibangbang
a nagpukaw, idi a nagdisso dita ulom.”
Kayatko la unay daytoy dua linia manipud iti
“Kulibangbang”:
“Napintas
dagiti kur-it ngem apay a saanko a mabasa?
Iti
likudan dagiti agarubos a lua, sadino ti bullalayaw?”
Ti met daniw a “Sirok ti Arbis,” malagipko ti
korus ti maysa a kanta ti Rivermaya idi Dekada Nobenta:
“Daan
daang larawan ang nagdaraan sa aking paningin
Daan
daang nakaraan ibinabalik ng simoy ng hangin
…
Hinulog
ng langit Na siyang nag-ampon
Libu-libong
alaalang Dala ng ambon”
Kuna met ti daniw ni Mng Cles:
“Ay
iti sirok ti arbis, agsubli amin a lagip
Makitkitaka
kadagiti ubbing nga aggagarikgik…”
Sumagmamano a Portrait wenno Character Sketches
Panagkunak, adda lima a portrait wenno
character sketches a daniw itoy a koleksion: “Puraw”, “Daytoy Pusak”, “Ni
Baketko”, “Ubing”, ken “Ni Tata”.
Puraw. Itoy a daniw, ar-arapaapen ti persona a
maaddaan iti puraw nga aso, agsipud ta:
“Awanen
‘di Puraw ta ania ngarud awan met idi
Pagbayad
iti agarado, ta natrangkaso ni Tata
Isu
ni Puraw, naibulon iti basi; linaon pay ti dila
Masalsallapid
a saksaka kadagiti nalinteg a tambak.”
Iti ngarud pannakapukaw ni Puraw, tarigagayan
ti persona a masuktan ti asona. Kasla met panangtarigagay ti maysa nga ama a
maisubli ti biag ti maysa nga anakna nga awanen ita.
Daytoy Pusak. Pinagabay met ti
mannaniw ti imahe ti maysa a pusa a buybuyaenna ken ti matmaturog a buridekna
ken no kasano kagaget nga agtrabaho tapno laeng maisikadna ti panagbiag ken
panagbasada.
Ni Baketko. Mayat daytoy a character sketch.
Diak ammo no ti dakdakamaten a talaga ni Mng Cles ditoy ket ni baketna. Ngem
daytoy a character sketch, iladawanna ti rinibu nga inna ken asawa iti entero a
lubong. Ipakita ket ngarud daytoy a daniw ni Mng Cles dagiti “gender roles” a
nariingantayon.
“Sika
agat-kosina, agat-sabon, agat naalsem a gatas
Dita
muging, nagtutukelan ling-et, ‘toy paniok ipunaskonto”
Malagipko la ket ngarud ti peminista a daniw
ni Manang Linda L. Bulong: “Siak ti Reyna.” Kunana “Reyna dagiti pinggan,
kaldero ken lunglungan/Namureng a malabaan/ ubbing a madigos ken
mapakan/Agturay iti kosina.”
Ubing. Technically, saan a character sketch
daytoy, kasla ketdi profile ti panagubing. Ipakita pay daytoy a daniw no kasano
ti kabibiag dagiti ubbing, wenno daytoy ngata ket pannakaiparangarang iti
pagtungpalantayo inton madanon ti panawen?:
“A
kaaddat’ bagas iti pagbagasan
Wenno
pannaturog iti rabii nga awan mangngegan
A
taguob ti aso; mailiktad ti agdan.”
Gapu iti kinakurang ti oras, diakon palabsan
dagiti dadduma pay a daniw. Kitaentayo ketdi dagiti sumagmamano nga obserbasion
iti daytoy a koleksion.
Istilo
Awan ti metro wenno rukod dagiti daniw ni Mng
Cles. Kuna ti autor: “Awan rukodna, agayusda a kas iti danum iti waig iti
kabakiran; mabalinna ti mangusat iti bukodna a dana no rumungsot ti danum gapu
iti layus; mabalin met nga agtalinaay ken sumurot iti agus. Iti sabali a
pannao, bay-anna a ti tunggal daniw, addaan iti bukod a biag; wayawayaanna, bay-anna
nga agsantak ken agrangpaya.”
Nadumaduma ti istilo nga imparang ni Mng Cles
kadagitoy a daniwna. Masansan adda dagiti linia a maulit— adda daytoy a linia
iti rugi ti tunggal stanza, wenno saan, maulit daytoy a linia iti ungto ti
daniw.
“Addaak
manen iti kuartom…” (Kulibangbang)
“Umir-irut
ti kidem ti rabii ket agur-urayak…
Umir-irut
manen ti kidem ti rabii ngem awanak iti ruangan” (Panagur-uray)
“Sinaludsodda
kaniak, komusta ni baketmo?
Wen,
sinaludsodda kaniak, komusta ni baketmo?” (Ni Baketko)
Napintas ti nagbalin nga epekto dagitoy korus
a linia. Iparangarangda ti transition wenno no dadduma, panagbalbaliw iti
kasasaad ti persona iti daniw.
Nupay saanak a pamiliar kadagiti Teoria iti
Literatura, makunak nga adut’ elemento ti Romanticism kadagiti daniw ni Mng
Cles— nangruna iti pannakausar dagiti ladawan ti paraangan ken natalna nga
aw-away.
Imahe ken Pannakaiparangarang ti Kultura
Nabatad a makita kadagitoy a daniw ti kultura
ni Ilokano. Nagtaud met laeng dagitoy iti bukod a kapadasan ti autor idi isu
ket ubing pay laeng a dumakdakkel idiay probinsia.
Ania dagitoy nga imahe ken eksena? Adtoy man
dagiti sumagmamano:
“Kadagiti
rabii a kingki ti silaw ket no puyotem umaydan
Dagiti
ansisit, mangyaw-awan, ken uray pay dagiti Hapon
A
nangpainum iti daydi Lilo Agaton iti no mano timba a danum.” (Ni Tata)
“Nagkankanta
dagiti pagaw; nagsagawisiw kawkawayan
Limmabasak,
kinamkamatko ti angin.” (Forest Park)
“Awanen
dagiti kalapaw a naaramid iti garami
A
pangep-ep iti lamiis iti parbangon dagiti agharharana a babbaro
Iti
awaymi a no agsabong dagiti kawayan saan met idi a seknan ti tikag
Bisin
wenno pannakawa; panagugot dagiti bubon.” (Sirok ti Arbis)
Makunatay’ ngarud nga asideg iti kultura ken
kannawidan ni Ilokano dagitoy a daniw ni Mng Cles. Agsipud ta dagiti kapadasan,
metapora ken imahe a pinurosna, naggapuda amin iti hardin ti
kultura Ilokana.
Koneksion ken Relasion Dagiti Henerasion
Saan laeng a maipapan iti ipupusay ken
pannakatay dagitoy a daniw. Makitatayo pay ti koneksion ken relasion dagiti
henerasion kadagiti nagbabaetan ti linia dagiti daniw ni Mng Cles.
Malagipko pay ketdi ti maysa nga eksena iti
pelikola a Lord of the Rings: The Two Towers. Agpatpatang ni Gandalf ken ni
Theoden, ari ti Rohan.
Theoden: Simbelmyne. Ever has
it grown on the tombs of my forebears. Now it shall cover the grave of my son.
Alas, that these evil days should be mine. The young perish and the old linger.
That I should live to see the last days of my house.
Gandalf: Théodred's death was
not of your making.
Theoden: No parent
should have to bury their child.
Gandalf: He was strong in life.
His spirit will find the way to the halls of your fathers.
Nalawag a makita ti relasion dagiti amma ken
dagiti lilong kadagitoy a daniw. Addaka dita a malaglagip ti persona ti
kabibiag ni amangna (Ni Tata, Puraw), ti rigat ti biag idiay away, dagiti
pagtaudan ti rag-o ken simple a kinaragsak. Adda pay ketdi paset iti “Sirok ti
Arbis” a manglaglagip kadagiti gerilia napapatay gapu iti panagayatda iti ili.
Iti kamaudianna, nasam-it pay latta ti agbiag.
Ket kasla iti persona kadagitoy a daniw, kasla ken ni Mng Cles, makunatayo:
“Tagisam-itek pay laeng ti tagapulot, apay koma a saan / Ikiwar iti biag a no
dadduma, napait, naadat”
Babaen iti panagdaliasat ni Mng. Cles iti
riknana a kas ama a napukawan iti anak—inauna pay, kasla metten nangaramid iti
mapa ti lagip ken landscape ti puso ti TAO. Sinaludsodna ti adu a saludsod nga
agtaud laeng iti puso a napnoan liday ken ladingit. Ket iti kasta, agpaay
ngarud nga “affirmation of life and its fullness” dagitoy a daniw numanpay
maipapan iti ipupusay ti over-arching a temada.
Narigat ti manglipat nangruna no naimalditen
iti puso ti nagan ken lagip ti maysa nga ay-ayaten.
Dagiti Kapanunotan ni Apo Rambaud iti Daniw
ken Panagdaniw
Kuna ni Mng Cles:
“Awanen para [kaniak] (kalpasan ti personal a
pannakasangol iti datdatlag a pagteng nga isu ti ipupusay), ti kasayaatan,
kapupudnuan a mabalinna nga isurat a dandaniw no di met laeng dagiti agwerret
iti bukodna a biag, nga isu ti am-ammona unay, a patienna met a saanna laeng a
bukod a rikna wenno padas no di pay ket nariknan, napadasan wenno marikna ken
mapadasanto met ti sabsabali ken mangibatinto met kadakuada a mangam-amiris iti
bukodda a biag.”
Kunana pay:
“Ti Tao nga addaan kadagiti nadumaduma ken di
mapugtuan a rikna: managayat, managimon, managayat iti kappia, mannakigubat,
nalailo, nalinteg, nakillo, ammonat’ agkatawa, ammonat’ agsangit, naparabur,
naimut, mapaay, agballigi. Ket ti Tao, itoy a gundaway—a kas kangrunaan nga
aggargaraw kadagiti masurat a daniw— isu ti Proponent. Isu laeng ti makaammo
kadagiti padasna, isu laeng ti makautob iti pudno a riknana, ket ngarud, iti
panangsuratna kadagiti daniw, saanen nga agkarkarawa ken kangrunaanna, no
suratenna dagiti daniw a kas inuulbod, wenno awan kinapudno ti rikna
pangpanggepenna nga iburay, awan sabali nga ul-ulbodenna no di met laeng ti
bukodna a bagi— nga isu ngatan ti kadaksan a basol iti bukod a bagi.”
Adun dagiti literary theorists (kas ken ni
Roland Barthes) a nagkuna nga iti panangawat iti kaipapan ti maysa a teksto,
rumbeng nga isina ti intension ti autor ken ti ibagbaga ti teksto. Isu a
sinaludsodko itay:
No saan nga am-ammo ti agbasa ti daniw ti
kabibiag ti mannaniw, maawatanna ngata met a nasayaat ti kaipapanan dagiti
daniw?
Iti met paggappuan ti daniw, nasariwawet ti
isip dagiti mannurat. Isu ket ngarud a mabalin ti mannaniw ti agsurat iti
“inuulbod” ket uray no saanna pay a napadas, mabalinna met ti agsurat iti
nadumaduma a kapadasan— narigat laeng a gun-oden ti “verisimilitude” wenno ti
pannakaarngi ti maisurat iti pudpudno a kapadasan.
Iti panagkunak, maawatan latta dagiti agbasa
ti kaipapan dagitoy a daniw nupay saanda nga am-ammo ni Apo Rambaud ken ti
kapadasannna. Ngem, umun-uneg ti pannakaawat iti daniw no kasta nga am-ammo ti
agbasa ti mannaniw.
Kastan. Dios ti agngina!
(Naipresentar iti Dap-ayan 2011: GUMIL
Filipinas Convention idi Abril 15-17, 2011 iti Cabugao, Ilocos Sur. Nabulod ti
imahe iti flickriver.com)


text:
Sunday, July 22, 2012
NATULAG TI PANNAKARUK-AT TI PAGGATANG A PUONAN
Cabugao, Ilocos Sur – Naisamira a napagpapatangan ti pannakaruk-at ken pannakayentrega ti puonan nga agtultuloy a paggatang a manmaneharen ti Cabugao Livestock Traders Association nga idauluan ni Mariano Raciles ken asistiran ti LGU.
Gakat ni Treasurer Rudy Quileza a kasapulan a mayentrega ti gatad a nabulod iti inkari a petsa: adda man nagatang ken awan tapno maikkan met ti gundaway ti dadduma a gumawgawawa a sumublat.
Babaen ti nasamay a pannaka-audit ti agrikrikus a puonan, saggaysa laengen ti saan a makatungpal. Ngem madagdagus a mapaayaban ken makasarita ti koridor a maseknan ket epektibo daytoy a wagas.
Kabayatanna, nairaman a naidayo dagiti kabalio a lako ni Brgy. Captain Ruben S. Ibbay idi Hulio 21, 2012. Adu met ti aggusto ta mabalin a magatangda a pagsakayan ken para-karne ta naimas kano met a masida, segun kadagiti nakaramanen a dumadayo.
Imbatad ti kaaduan nga opisiales ti asosasion nga uray no adda met tiempo a nababa ti bilang ti transaksion basta agtultuloy ken “sustainable” ti operasion ti Dayo-agballigi iti masakbayan. # (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
Kinuna ni Lingayen Dagupan Archbishop Socrates Villegas, presidente ti CBCP, a dawatenda kadagiti obispo ken padi kadagiti parokiada nga isardengda koma dagiti aramid a mangpakaro iti nakaro la ngaruden a situasion, kas iti kaadda dagiti di met kasapulan a lugan, ti irresponsable a panagusar iti koriente ken panagsayang iti danum, nga uray no mausar kadagiti programa a pagbiagan no makadangran met iti aglawlaw, kas iti panagusar kadagiti produkto manipud iti kabakiran.
Ginutigot pay ni Villegas dagiti sientista ken teknolohista kadagiti institusion nga imatonan dagiti Katoliko nga ipangrunada koma iti panagsukisok ken panagpatan-ay iti ad-adda a panagusar kadagiti alternatibo a paggapuan ti enerhia.


text:
Naaramid ti Komperensia iti Barangay Hall ti barangay a naisaad iti Sitio Rebba a nagatendaran dagiti opisiales ken kameng ti Magarang Farmers Irrigator’s Associtaion, Inc. nga idauluan ni Mr. Elpidio Sonido kasta met dagiti opisiales ti LGU Cabugao nga idauluan ni Mayor Edgardo “Ediboy” S. Cobangbang, Jr.
Kimmablaaw ken nagyaman ni Brgy. Captain Alex Siruno ta natungpal met laengen ti pannakapasayaat ti irigasion ti Gaco ket manamnama ti supisiente a suplay ti padanum iti irigasion a makasakup kadakuada.
Imbinsa ni Engr. Dominador G. Mangaoang, Chief Engineering and Operation Section ti proyekto iti pakasaritaan ti NIA, ti kasasaad ti pasilidades ti Gaco a pakaiwayatan ti proyekto ken ti pagrebbengan dagiti water-users apaman a mausarda ti danum iti maaramid a proyekto a masasao nga Irrigation Management Trasfer (IMT) ken sharing-scheme ti pagbayad ti padanum.
Innayon pay ni Engr. Mangaoang nga umabot ti 1,200 ektarias ti manamnama a mapadanuman ti irigasion iti 13 a barangays ti ili a Cabugao ngem umuna pay a tamingenda iti First Phase ti 100 ektarias a Restoration Area ita a 2012. Manamnama a mapunduan ti 250 Million mangrugi ti 2012 agingga iti 2016 a pannakaileppas a naan-anay daytoy a proyekto.
Naisaganad ti panangilawlawag ni Engr. Emilio Bondad, Project In-Charge ti pannakaaramid ti Intake, istraktura ken pasilidades ti maaramid nga irigasion. Innayon ti Inheniero a makongkreto ti main canal ken laterals tapno malapdan ti conveyance losses ti danum kas iti seepage (panagsagepsep ti daga).
Naisaruno a nagsarita ni Engr. Adriano F. Amano, Division Manager A, ti Irrigation Management Office (IMO) ti NIA-Sta Maria, Ilocos Sur. Kinablaawanna dagiti Opisiales-Lokal a nagatendar ken kadagiti mannalon a mabenepisiaran iti proyekto. Impaganetgetna a pakpakauna pay laeng dagiti maaramid ket adu pay ti maileppas a pasilidades iti masakbayan. Imbatadna nga adalenda ken agaramidda pay ti “reservoir dam” iti surong ti dati a pamastrekan ti Gaco tapno manamnama ti naan-anay a suplay a danum a maruk-atan uray ti katikagna.
Kimmablaaw met ken nagyaman ni Mayor Ediboy kadagiti Opisiales ti NIA, ni Diputado Ryan Luis V. Singson nga imbagian ti Chief of Staff-na ken kasta pay kadagiti kaduana iti LGU Cabugao a nakitinnulong a nanggun-od kadaytoy a proyekto ti irigasion ditoy Cabugao.
Innayon ti Alkalde Municipal nga agtalek kadagiti kailianna a mangisakit, aywananda daytoy a dakkel a proyekto a naited ditoy Cabugao. Babaen ti nasayaat a binnadang, aggin-awa dagiti mannalon ket lumag-an ti panagbiag ti kaaduan nga umili. Iti kasta, no pumigsa ti “purchasing power-da” ket pumigsa met ti ekonomia ti ili a maisubli kadakuada babaen iti porma ti nagkaadu a serbisio.
Nakikaysa met iti Komperensia da Vice Mayor Danny Q. Gazmen, ABC President, Brgy. Captain Teddy U. Soller, SB Member Benedicto M. Savellano, MPDC Florante Jara, Sir Jimmy a Chief of Staff ni Diputado Ryan, Hon. DJ Savellano, Kapitanes ti masakupan ti irigasion, Opisiales ken bumarangay ti Brgy. Cacadiran, Opisiales ken kameng ti Magarang FIA, Inc. ken taga-Media.
Iti Open Forum, nagtinnulong da Engr. Amano ken Engr. Mangaoang a nangsungbat kadagiti nagsaludsod a nakapnekanda met. Ingunamgunam ni Engr. Amano nga agtultuloy koma a maaywanan ti “watershed area” ti Gaco River tapno saan nga agkiddit ti danum a mangsuplay ti maaramid nga irigasion. # (Web In-Action)


text:
Thursday, December 30, 2010
PALARONG PAMASKO ’10, ESPONSOR TI LGU, DEP Ed, KEN PASDEK-NEGOSIO
Cabugao, Ilocos Sur (Disiembre 30, 2010)- Inikkan ti Gobierno Munisipal, Dep Ed Cabugao District ken nadumaduma a pasdek-negosio ti pakakumikoman dagiti agad-adal iti pannakaasa ti kabaelanda iti sports tapno agbalin a produktiboda iti atiddog a bakasionda iti panawen ti Paskua.
Dagiti napagsasalipan nga ay-ayam ket iti basketball, table tennis, badminton ken chess.
Sangapulo a teams ti nagsasalip ket dagitoy ti eskuela-elementaria iti Cabugao North Central School, Cabugao South Central School, Salapasap, Bungro, Salomague, Dardarat, Reppa-ac, Pug-os, Cuantacla, SADACNAM (Sabang, Daclapan, Namruangan), CMCS (Cael-layan, Maradodon, Catucdaan, Sisim), Turod, Pila ken Sagayaden.
Ni Mayor Ediboy S. Cobangbang, Jr. ti nangaramid ti ceremonial toss iti pormal a panangrugi ti 12 nga aldaw (Disiembre 19-31) a pay-ayam a nabansagan iti “Palarong Pamasko 2010” ken naangay iti Cabugao Cultural and Sports Complex.
Ti SADACNAM nga inesponsoran ti Cabugao Shell Station ti nangyalat ti kampeonato iti torneo, 1stRunner Up ti Turod Elementary School nga inesponsoran ti LG Drugstore , 2nd Runner Up ti Reppa-ac-Pug-os nga inesponsoran ti Cindy’s Bakeshop ken 3rd Runner-Up ti Salomague-Dardarat nga inesponsoran ti Namnama Trading.
Immawat dagiti uppat a kangrunaan a nangabak iti premio a cash a nakategoria manipud 9,000 agpababa iti 2,000 ket naangay ti awarding of prizes idi Rizal Day, Disiembre 30, 2010.
Naikkan met ti libre a uniporme, pagmerienda ken pagplete dagiti coaches ken nagay-ayam.
Dagiti sumaganad a pasdek-negosio ti nangesponsor pay ti pay-ayam: Kambal Lumber and Hardware, Vicky’s Pawnshop, Namnama Trading, Cindy’s Bakeshop, Maxx Ionized Alkaline Water, Bonicab Builders, Cabugo Shell Station, Marian’s Lechon Manok, LG Drugstore ken 5 Brothers Marketing.
Paset ti programa ti Gobierno Munisipal iti panangidaulo ni Mayor Ediboy ti pannakigamulo dagiti patron ti pay-ayam ken pannakaikintal ti pateg ti isports iti panunot dagiti agtutubo tapno maasada ken maparang-ay ti kaammuanda ken teknik ti naballigi nga umaayam a mangted pay iti nayon a panagtalek ti bagi ken kabaelanda a makikompetensia iti aniaman a tay-ak ti salip.# ( Source, Anaraa-ar, Nov.- Dec. 2010)
Posted by Bayan ng Cabugao, Ilocos Sur at 8:54 AM
Subscribe to: Post Comments (Atom)


text:
Friday, July 1, 2016
PANAGSAPATA 2016, NAARAMID DITOY CABUGAO
Cabugao, Ilocos Sur – Naangay ti panagsapata dagiti Opisiales-Lokal ti ili a Cabugao, Ilocos Sur idi Hunio 30, 2016 iti uneg ti Simbaan ti Iglesia Romano Katolika kalpasan iti naidaton a Nasantuan a Misa nga inannong ni Arsobispo Marlo Peralta, D.D. ken binayabay da Rev. Leo Inofinada; Msgr. Gary Formoso ken ni Ret. Archbishop Ernesto Salgado, D.D.
Nagsapata ni Mayor Josh Edward Seguban Cobangbang a kinadua ti inana, Mrs. Jerlie Seguban-Cobangbang ken dagiti tallo a kakabsatna a lallaki.
Pinagsapata ni Mayor Edgardo “Ediboy” S. Cobangbang, Jr. ti baro a Mayor iti sango ti altar nga inimatangan dagiti umili, natatakneng a personalidad, Opisiales ti Barangay ken pannakabagi iti nadumaduma nga Ahensia, Opisina ken Sektor iti kagimongan.
Iti mensahe ni Mayor Josh, kimmablaaw ken nagyaman iti aglaplapusanan a suporta ken ayat dagiti umili kenkuana ket saanna ida a paayen a mangited iti hushusto a panagserbi kadakuada. Imbatadna pay a babaen iti panagkaykaysa ti tulbek iti pannakagun-od iti agtultuloy a natimpuyog ken panagasenso ti ili a Cabugao.
Sakbayna, nagsapata ni 2nd Term Vice Mayor Deogracias Jose Victorino “DJ” H. Savellano a binayabay ni Mrs. Patricia Savellano-Singson a kabsatna. Pinagsapata ni Congressman Deogracias Victor “DV” B. Savellano. Nangipaay met ti Mensahe ni Vice Mayor DJ. Nagyaman kadagiti umili iti agtultuloy a suportada kenkuana ket bininsana ti pateg iti panagkaykaysa a mangpadur-as pay ti ili a Cabugao.
Naisaganad a nagsapata dagiti nabutosan a kameng ti Sangguniang Bayan ti ili a Cabugao a da: Hon. Danilo Q. Gazmen; Hon. Vicky S. Serna; Hon. Jayhan Charisma A. Tan; Hon. Dr. Jemaima S. Tan Yee; Hon. Atty. Bryan Jett S. Pano; Hon. Josefina S. Vallejo; Hon. Atty. Randy B. Kinaud ken ni Hon. Dodjie S. Santella. Pinagsapata ida ni Mayor Ediboy iti imatang ti amin a naitaripnong iti uneg ti Simbaan.
Kalpasan daytoy, naituloy ti programa ti “Panagsapata 2016” iti Cabugao Cultural and Sports Complex.
Naluktan ti programa babaen iti panagsarita ni SBM Vicky S. Serna. Naisaruno a naibasa ken naited ti Resolution of Commendation ti Sangguniang Bayan ken ni outgoing SBM Benedicto M. Savellano iti nabunga a gapuananna iti lehislatura ti ili iti uneg ti siam a tawen (tallo a termino). Kalpasanna, inyawatda ti kopia ti resolusion iti pasado-konsehal babaen kada Congressman Ronald V. Singson; Mayor Ediboy; Mayor Josh Edward; Vice Mayor DJ; ken ni SP Mika S. Mendoza ken binayabay dagiti Konsehales ti ili.
Simmaruno ti turnover iti simbolo ti liderato ken responsibilidad babaen iti panangyawat ni Mayor Ediboy ken ni Mayor Josh Edward.
Naibasa ti Resolusion iti SB ti ili a Cabugao a naglaon iti pannakapadayaw ni Mayor Ediboy iti innem a tawen a panagtakemna a Mayor ti ili a napno ti gapuanan iti panagsayaat ti ili ken dagiti umili, napudno a panagserbi ken napintas a rekordna iti inna panangidaulo. Daytoy a Resolusion ket inyawat dagiti kameng ti Konseho Munisipal nga idauluan ni Vice Mayor DJ Savellano ken nakikaysa ni Mayor Josh Edward S. Cobangbang.
Iti Mensahe ni Mayor Ediboy, kimmablaaw ken nagyaman iti aglaplapusanan a talek, ayat ken suporta dagiti umili iti innem a tawen a panagtakemna a Mayor. Kunana nga awan ti pangisukatanna kadaytoy a nagun-odna ket dinakamatna a malaksid kadagiti makitkita a nagluposanen ti ili ket agyamyaman unay ta uray dagiti ug-ugali dagiti kakailianna ket naglupos met ta agkikinnaawatandan, agkikinnaasida ken agtitinnulongda agsipud ta awan ti naidumduma iti panagsagrap kadagiti pagimbagan a naiserbi kadakuada.
Nangted met ti mensahena ni outgoing SBM Benedicto M. Savellano. Pinagyamananna ti naited kenkuana a pammadayaw iti panagserbina iti Konseho iti unos ti siam a Tawen (2007-2016).
Pannakaited ti Words of Gratitude ti inakem ni SBM Danny Q. Gazmen. Pinagyamananna iti naannayas a pannakaaramid ti “Panagsapata 2016” kasta metten iti umay a panangimatang dagiti umili, sangaili ken Opisiales ti Gobierno Probinsial.
Nakikaysa met iti nasao a seremonia da Congressman Ronald V. Singson; SPM Mika S. Mendoza; San Juan Mayor Benjamin Sarmiento; MLGO Officer Constancia L. Quinola; ABC President Thaddeus “Teddy” U. Soller; dagiti Principal/School Heads ken dagiti mangisursuro iti nadumaduma a pageskuelaan-Elementaria ken High Schools ti ili a Cabugao nga idauluan ni Public Schools District Supervisor Dr. Consesa T. Rumias, D.Ed.; Former Mayors Dely Soller-Tan ken Bendell Soller-Tan; Mr. & Mrs. Jeremy Seguban; dagiti kameng ti Municipal Police Station ken ti BFP a nangtarawidwid ti seguridad nga idauluan ni PSI Ramil A. Llarenas ken kasta metten dagiti kameng ti Cabugao Rescue Team ken dagiti Mediamen.
Nagpaay nga Emcee/Facilitator da Mr. Rommel Santella ken ni Mr. Gilbert Asuncion, agpada a mangisursuro kadagiti seremonia a naaramid. # (Web In-Action)
Posted by Bayan ng Cabugao, Ilocos Sur at 11:53 AM
Subscribe to: Post Comments (Atom)


text:
Oktubre 30
Ti Oktubre 30 ti maika-303 nga aldaw ti tawen (maika-304 kadagiti bisiesto a tawen) iti kalendario a Gregoriano. Adda pay 62 nga al-aldaw ti nabati aginggana intono maungpot ti tawen.
Naipasngay[urnosen | urnosen ti taudan]
1970 – Christine Bersola, immuna a TV broadcaster iti ABS-CBN ken personalidad ti radio ken telebision
Pimmusay[urnosen | urnosen ti taudan]
- 1912 – James S. Sherman, maika-27 a Bise Presidente ti Estados Unidos (naipasngay 1855)
- 1975 – Gustav Ludwig Hertz, Aleman a pisiko, nagungunaan ti Premio Nobel iti Pisika (naipasngay 1887)


text:
Maribojoc, Bohol
Ti Maribojoc ket maysa a maika-4 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Maribojoc ket nabingbingay a politikal kadagiti 22 a barbaranggay.[2]
- San Roque (Aghao)
- Agahay
- Aliguay
- Anislag
- Bayacabac
- Bood
- Busao
- Cabawan
- Candavid
- Dipatlong
- Guiwanon
- Jandig
- Lagtangon
- Lincod
- Pagnitoan
- Poblacion
- Punsod
- Punta Cruz
- San Isidro
- San Vicente
- Tinibgan
- Toril
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 6 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Imbagian ni SBM Dr. Jemaima S. Tan-Yee, Committee Chairman on Education ni Mayor Edgardo “Ediboy” S. Cobangbang, Jr. iti pannakaited ti Mensahe ti Ama ti Ili kadagiti nagatendar ken dagiti umili iti pannakipagselebrar ti ili a Cabugao iti agtultuloy a pannakaitandudo ti Nutrision.
Pinagyamanan ni SBM Dr. Tan-Yee dagiti amin a nagpartisipar nangruna kadagiti mannursuro, ubbing, kameng ti LGU-Cabugao ken kakaduana iti Konseho Munisipal a da SBM Atty. Bryan Jett S. Pano; SBM Vicky S. Serna; SBM Jayhan Alcid-Tan ken ni SBM Josefina S. Vallejo iti naballigi a pannakaipatungpal daytoy nga aktibidad.
Nagatendar met ni Mrs. Estrellita M. Siruno, Principal II, Cabugao North Central School iti nasao a selebrasion.
Nakulminar ti selebrasion babaen kadagiti naaramid a contested activities kas iti Nutri-Quiz ken Mosaic/Poster Making ken nagpaay a Hurado da MSWD Officer Mrs. Lydia S. Gazmen; HRM Officer Miss Mimi S. Sison ken ni MNAO Joenah G. Sevilleja iti Nutri-Quiz ken napusgan a mannursuro a nag-Hurado iti Mosaic/Poster Making.
Naipaayanda met iti Certificate of Recognition dagiti nangabak a nagpartisipar agraman dagiti Coaches dagiti ubbing ken agtutubo. # (Web In-Action)


text:
Saturday, November 17, 2012
SERBISIO PARA 4 P’S, INDANON TI LGU-MSWDO ITI BARANGAY
Cabugao, Ilocos Sur - Insayangkat dagiti pannakabagi ti Municipal Social Welfare and Development Office nga idauluan ni Mrs. Lydia S. Gazmen ti pannakaidanon ti information drive iti annuroten dagiti kabarbaro a kameng ti 4 P’s (Pantawid Pamilyang Pilipino Program) kadagiti barangay nangruna kadagiti maseknan a saan a nakapan iti nayeskediul a panagpa-rehistro ken panagited ti Philhealth Cards a naangay iti Munisipio iti kallabes a lawas.
Idi Nobiembre 15, 2012, nagturong ti grupo ti MSWDO iti Barangay Aragan, Turod Patac, Sagayaden, Pila ken Cuancabal babaen ti panangidaulo da Miss Aida Cueto ken Municipal Link Gary Visera tapno ipakaammoda kadagiti 4 P’s recipients dagiti annuroten ken pakabuklan ti programa. Nagmalmalemda a nangmiting/nagiwaras ti Philhealth ID kadagiti maseknan a beneficiaries kadagiti nadakamat a barangay.
Daytoy a panagtulong ket programa ti Gobierno Nasional nga ipatungpal ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken imatonan ti MSWDO iti pannakaasikaso dagiti program-beneficiaries.
Kalikaguman ni Alkalde Munisipal a babaen daytoy a programa ket mainayon a makatulong ti kasasaad dagiti sapasap a nakurapay nga umili ken idariragna pay a napintas koma ti panangannurotda/panangiserbida kadaytoy a maited kadakuada a pagsayaatan tapno maital-o ti kabibiagda. # (Web In-Action)
Posted by Bayan ng Cabugao, Ilocos Sur at 7:41 PM
Subscribe to: Post Comments (Atom)


text:
Napunduan daytoy nga aktibidad babaen ti Livelihood Assistance Fund manipud iti DA-RFU 1 ken ti LGU-Cabugao. Ita a bulan ti Hulio 2012 ket makumikomda ti panangtaripatoda kadagiti naimulada a pagay ken nateng.
Buklen dagiti naimula ket ti maysa-ektaria a pagay; .25 Ha., Kamatis; .25 Ha., Tarong; .25 Ha., Paria; ken .25 Ha., Sandia. Nupay organiko ti ad-adda a mausar, maibalanse met ti komersial nga abuno no kasapulan ti mula.
Dagiti napateg a gubuayen daytoy a gannuat:
- Mangnayon ti matgedan dagiti agtutubo ken mairaman ti pamiliada a mabenepisiaran.
- Tumulong a mangipromot ti pagtaraon a saan unay a naaplikaran ti ganagan ken pestisidio.
- Mangsursuro kadagiti agtutubo nga agbalin nga enterpriser (managnegosio).
- Mapatibker ti panagkaysa ti Out-of-School Youth ken 4-H Club a makikammayet iti Gobierno Lokal para iti pagsayaatan dagiti agtutubo.
- Maiparikna iti panangtaming ti LGU iti pannakatiped ti kinakurapay kadagiti komunidad babaen iti panagmulmula .
Daytoy a proyekto ti agtutubo ket tarabayen met ti Konseho ti Barangay Sabang nga idauluan ni Barangay Captain Edgardo S. Cobangbang, Sr. . # (Web In-Action)


text:
Friday, July 27, 2012
2 NGA AKTIBIDADES, PABOR TI SEKTOR-MANNALON
Cabugao, Ilocos Sur – Naaramid ti linawas a sesion ti Farmers Field School ti Farmers Association ti Brgy. Pug-os ken Guest-Participants dagiti pannakabagi ti FA’s ti Brgy. Nagsantaan ken Brgy. Maradodon idi Hulio 26, 2012 iti Barangay Stage ti Barangay Pug-os, Cabugao, Ilocos Sur.
Ti nayadal ita ket iti AESA 1 ti Group 1,2,3,ken 4 kas paset ti module a naggapu iti DA-RFU 1-ATI ken nagasistir da Mr. Nereo S. Daproza, Mr. Robert S. Savella ken Mr. Obas Bill Y. Baclig, agpapada a Teknisian iti DA-LGU Cabugao kadagiti lead-presentor iti grupoda kas napagnunumuanda iti panagtaming iti talonda (learning field).
Naregget ken nabunga ti resulta daytoy a panagadal kas ipalnaad ti 99% nga attendance ti Farmers-Participants ti maar-aramid nga FFS.
Iti sabali a bangir, naaramid met ti Technical Briefing dagiti opisiales ti mannalon ti Barangay Bungro iti dayta met la a petsa iti Barangay Hall ti Brgy. Bungro. Inlawlawag ni Dr. Reynaldo Castro, PhilRice Officer (Batac City Office) ken Mr. Edwin Franco, DA-Provincial Center, Ilocos Norte, agpada a pannakabagi ti CPAR (Community-Based Participatory Action Research) pakaseknan ti “Water Saving Technologies” ti programa. Kinuyog ni Municipal Agriculturist Zenaida S. Andrada, DA-LGU Cabugao dagiti sangaili nga opisiales nga immallatiw iti Barangay Pug-os a napananda nakisaritaan kadagiti opisiales met ti mannalon ditoy a kadua ti Barangay Bungro a mabenepisiaran iti programa ti CPAR. # (Web In-Action)
Posted by Bayan ng Cabugao, Ilocos Sur at 10:55 AM
Subscribe to: Post Comments (Atom)


text:
Makan a la Pinoy: Thai curry paste
Ni BRENDA S. DACPANO
www.nordis.net
Ti curry paste ket a naaramid manipud iti nagango wenno fresko nga herbs ken spices. Adu ti mabalin a paglaoken a kombinasion isu a nadumaduma met ti ramanna depende iti usaren a ramen. Ti curry ket maibilang a savory ken spicy a mabalin nga ilaok iti karne ti baka, manok, ikan/lames, pasayan, natnateng ken dadduma pay.
Ti curry ket naggapu iti Thailand, India, Pakistan, Sri Lanka ken dadduma pay a pagilian iti Abagatan a Daya nga Asia (Cambodia, Laos, Vietnam, Malaysia).
Nadardaruy ti Thai curry ngem ti Indian curry. Ti kangrunaan a ramen ti Thai curry ket fresko a sili, baraniw, bawang, lasona/sibuyas, galangal, bulong wenno ukis ti dalayap/lime, ramut ti cilantro/wansoy ken aramang a bugguong (shrimp paste).
Ti Indian curry ket malaokan ti nagango wenno namaga a ramen kas ti fenugreek, paminta, asafetida, allspice, cardamom, cinnamon ken nutmeg.
Adda innem a kangrunaan a kategoria ti Thai curry segun iti kolorna: green curry, red curry, yellow curry, orange wenno sour curry, panang curry ken masaman curry.
Ti green curry paste ket kombinasion ti fresko a berde a sili, lasona, baraniw, paminta a puraw, bulong wenno ukis ti dalayap, ramut ti cilantro, bawang, bulong ti Thai basil, bugguong nga aramang ken asin. Maibagay nga ilaok iti karne ti baka, manok wenno ikan.
Ti red curry paste ket aglaon ti nalabaga a sili, ramut ti cilantro, bawang, lasona, cumin, ukis ti dalayap, paminta, baraniw, turmeric (luyang dilaw), bugguong aramang , asin ken galangal (kalanglanga ti laya ngem natangtangken). Maibagay iti karne ti baka, baboy, manok, pato ken pasayan.
Ti yellow curry paste ket nasam-it ken spicy. Aglaon ti turmeric, coriander, baraniw, cumin, galangal, bugguong aramang, nagango a nalabaga a sili, laya, lasona ken asin. Maibagay iti nadiguan ken nagettaan a manok.
Ti orange curry paste ket naalsem ken kadawyan a malaokan ti danum imbes a getta ti niog. Bassit laeng ti ramen daytoy: lasona, nagango a nalabaga a sili, turmeric, bugguong aramang ken asin, ken pespes ti salamagi, piña wenno perres.
Ti panang curry ket manipud iti maysa nga isla nga asideg iti Malaysia. Usaren daytoy para iti nanannanam, nasamsam-it ken namaga a curry. Aglaon met laeng ti nagango a nalabaga ken atiddog a sili, galangal, baraniw, bawang, ukis ti lime, ramut ti coriander, paminta ken bugguong aramang. No dadduma ket malaukan pay ti mani. Maibagay iti karne ti baka ken maituno a karne.
Ti Masaman curry ken impluwensia ti Persian. Manipud iti abagatan a Thailand a kaaduan nga agnanaed sadiay ket Muslim. Mailaok iti karne ti karnero, baka wenno manok. Malaksid iti gagangay a ramen ti curry, malaokan met ti mani, cinnamon, puraw a cardamom ken nutmeg.
Panagaramid ti curry:
1. Ikirog dagiti namaga a ramen kas dagiti bukel ti coriander, cumin, cardamom tapno rumuar ti lana ken raman ti bukbukel. Galgalipen iti babassit dagiti fresko a ramen. Paglaoken amin a ramen (namaga ken fresko) iti food processor wenno bayuen iti alsong/almires.
2. No napalet unay, laokan ti getta ti niog, yogurt wenno danum. Innayaden nga ipatedted ti likido iti food processor wenno iti almires.
Panagluto iti curry:
1. Igisa ti curry paste iti bassit a mantika.
2. Ilaok ti karne a ramen (baka, manok, ikan, tofu wenno aniaman a kayatyo a protina) wenno natnateng kas ti karabasa, tarong, patatas, carrots, bell pepper, kdpy.
3. No kayatyo a nadaruy, nayonan ti getta ti niog, yogurt wenno danum.
4. No kurang ti ramanna, timplaan iti patis wenno asin, nayonan ti sili wenno paminta.
5. Idasar a napudot kakuyog ti innapuy wenno flat bread. # nordis.net


text:
Naawat ti 4-H Club, Brgy. Namruangan iti Livelihood Project nga aggatad ti P100,000, Kuliglig with Complete Accessories ti Bungro Farmers Association ken Water Pump (Kubota RK 70) ti Baclig Farmers Association.
Kalpasan a maawat dagiti Opisiales dagitoy nga asosasion dagiti nadakamat a gatad ken ramit, simmangbayda iti Munisipio ket inimatangan ken nakikaysa ni Mayor Edgardo “Ediboy” S. Cobangbang, Jr. kasta met dagiti pannakabagi ti DA-LGU iti pannakaitalek dagitoy a proyekto kadagiti nadakamat nga asosasion.
Ti pannakapapigsa dagiti asosasion babaen ti panangtarabay ti LGU ket paset ti programa ti Gobierno Munisipal a pannakaidur-as ti Sektor-Agrikultura a kangrunaan a pagbiagan dagiti umili ti Cabugao. # (Web In-Action)


text:
Tinambac, Camarines Sur
Ti Tinambac ket maysa a primera klase nga ili ken isu ti kapitolio iti probinsia ti Camarines Sur iti Filipinas.
Dagiti baranggay[urnosen | urnosen ti taudan]
Ti Tinambac ket politikal a nabingbingay iti 44 a barbaranggay.[2]
- Agay-Ayan
- Antipolo
- Bagacay
- Banga
- Bolaobalite
- Bani
- Bataan
- Binalay
- Buenavista
- Buyo
- Cagliliog
- Caloco
- Camagong
- Canayonan
- Cawaynan
- Daligan
- Filarca (Poblacion)
- La Purisima (Poblacion)
- Lupi
- Magsaysay (Camp 4)
- Magtang
- Mananao
- La Medalla (Mile 9)
- New Caaluan
- Olag Grande
- Olag Pequeño
- Old Caaluan
- Pag-Asa
- Pantat
- Sagrada (Camp 6)
- Salvacion
- San Antonio
- San Isidro (Poblacion)
- San Jose (Tiltilan)
- San Pascual (Poblacion)
- San Ramon (Camp 7)
- San Roque
- San Vicente
- Santa Cruz (Poblacion)
- Sogod
- Tambang
- Tierra Nevada
- Union
- Salvacion Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camarines Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camarines Sur". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Thursday, June 14, 2012
A&E PROGRAM TI ALS, ADUN TI MAKAAWAT
Umabot ti 42 a drop-outs ti nangipalnaad ti yaanamongda a makipaset ti klase ti Accreditation and Equivalency Program ti Alternative Learning System (ALS) ti Cabugao DepEd District ita a panagbabasa, 2012-2013. Dua a barangays, Alina-ay ken Bonifacio ti naggapuan dagitoy a dropouts (kaaduanna a di nakalpas ti haiskul ken elementaria) maibasar iti Literacy Mapping nga ingannuat ni Mr. Warren Sumibcay, ALS Mobile Teacher. Segun ken ni Mr. Sumibcay ket mangrugidan nga agklase ngem no adda kumamakam nga agenrol ket awatenda pay laeng. Kaudian a naaramid ti Literacy Mapping iti Barangay Salomague a manamnama a pakanayonan ti dropouts a mainayon nga agklase ita a tawen. # (Web In-Action)
Posted by Bayan ng Cabugao, Ilocos Sur at 12:59 PM
Subscribe to: Post Comments (Atom)


text:
1932
Ti 1932 ket maysa a bisiesto a tawen a nangrugi iti aldaw ti Biernes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Pebrero[urnosen | urnosen ti taudan]
- Pebrero 27 – Elizabeth Taylor, Briton-Amerikana nga aktres (pimmusay 2011)
Marso[urnosen | urnosen ti taudan]
- Marso 7 – Momoko Kōchi, Haponesa nga aktres (pimmusay 1998)
Agosto[urnosen | urnosen ti taudan]
- Agosto 2 – Peter O'Toole, Briton-Irlandes nga aktor (pimmusay 2013)
Nobiembre[urnosen | urnosen ti taudan]
- Nobiembre 27 – Ninoy Aquino, politiko iti Filipinas (pimmusay 1983)
Disiembre[urnosen | urnosen ti taudan]
- Disiembre 7 – Ellen Burstyn, Amerikana nga aktres
- Disiembre 18 – Gregorio C. Brillantes, mannurat a Filipino


text:
QUIRINO OBRERO PAET:
Manipud Taleb agingga iti Maui
Ni Rudy Ram. Rumbaoa
Dagiti Koleksion a Daniw, Sarita, Kanta ken Dadduma Pay
www.ammuenpaydaytoysakada.blogspot.com
NAYANAK ni Quirino Obrero Paet, maysa a 1946 Sakada, idi Setiembre 18, 1917 iti Taleb, Bantay, Ilocos Sur. Maysa daytoy kadagiti rinibribu a lallaki nga inawis ti Hawaiian Sugar Planters Association a mapan agtrabaho iti kapinyaan ken kaunasan ti Hawaii.
Kas met la ti rason dagiti immuna a lallaki a napan iti Hawaii, kayat ni Quirino nga itag-ay ti kinarigat ti panagbiag. Arapaapna a mabaddekan ti aw-awaganda iti "isla ti paraiso," ken tapno sapulenna metten sadiay ti naraniag a masakbayan ti ing-ingungotenna a pamilia.
Saan ngarud a nagpamayang ni Quirino, nagpirma a dagus iti katulagan tapno mairaman a mangged iti Hawaii. Kadua ni Quirino ti kabsatna, ni Pedro. Nagluas dagitoy a lallaki manipud iti pantalan ti Salomague iti Cabugao, Ilocos Sur a naglugan iti barko a managan iti S.S. Maunawili idi Enero 14, 1946. Nabati ti kaingungotna, ni Lucia ken dua nga annakda, da James ken Teresita Marinas.
Ket kas paset ti sakadas' contract, naikkanda iti "free round trip ticket" nga agsubli iti Filipinas no kayatda nga usaren iti ania man nga oras ken tiempo.
Apaman a nakasangpet dagitoy a lallaki iti Hawaii, nagsardeng ti naglugananda a barko iti isla ti Oahu sakbay a nagturong iti pantalan ti Kahului, Maui.
Nagkabbalayda Quirino ken Pedro iti Spanish B Camp iti Puunene a kadua pay dagiti sumagmamano a lallaki a kinaguyog ken nadanonanda iti kampo kas koma kada: Johnny Fontanilla, Claro Ramos, Ciano Fontanilla ken sabsabali pay.
Iti panagindeg da Quirino ken Pedro iti nasao a kampo, maymaysa a banyo ken kasilyas ti pagsisinublatanda nga usaren.
Idi Mayo 20, 1946, nagluas da Lucia, James, Teresita ken Precila a nagturong iti Hawaii. Napanda nakipagnaed kada Quirino ken Pedro iti nasao a kampo.
Iti departamento ti crystallization of molasses ti kiskisan ti asukar ti nagbalin a trabaho ni Quirino. Trabahona daytoy iti agarup duapulo ket dua a tawen. Kalpasanna, immakar iti panggedan ni Quirino, nagtrabaho daytoy iti Pacific Construction Company. Di nagbayag, napan iti Kaanapali Golf Course. Timmulong a nagmula bayat ti pannakapatakder ti Kaanapali Beach Resort Hotel.
Kadagita a tiempo, adda idi bukod a "yard maintenance" ni Quirino kas part-time job-na. Ken kamaudiananna, nagtrabaho pay iti Maui Sunset kas grounds keeper ket nagretiro iti trabaho gapu iti problema ti salun-at.
Iti uneg ti kampo, maramrambakan idi ti Rizal Day. Naragsak ti pannakarambak iti daytoy nga okasion segun ken ni Quirino. Saan la a dayta, mapili pay idi ti Rizal Day Queen babaen iti pannakaaramid ti social dancing. Ti nasao a social box ket kaarngi met laeng iti pasala a social dance iti Filipinas a no sadino, agtitinnawar ken kinangatuan ti bid. Ti mapagasatan a kangatuan ti bid, isu ti maikkan iti gundaway a makayawid iti nasao a social box ken umuna a mangisala kadagiti queen contestants. Ti kangatuan a maur-or a kuarta manipud kadagiti makisalip a babbai, isu ti mabalangatan a reyna ti Rizal Day Queen. Saan la a dayta, maikkan pay iti porsiento dagiti kontestant manipud iti maur-or a kuarta.
No dadduma, agbayag iti sumagmamano nga aldaw ti Rizal Day. Karaman iti parambak ti athletic competition relays, nagduduma nga ay-ayam, open market ken uray pay "biangan" wenno ti makuna a pallot.
Maysa pay ti Puunene Theater a nalatak a recreational center kadagiti sakada idi a tiempo a mangipabuya iti Filipino a pelikula kas iti "Darna" ken ti nalatak a komediante, "Dolphy," ken dadduma pay a pelikula.
Adu idi dagiti Filipino ti mapan agbuya iti nasao pagsinean. Kaabay ti nasao a pagsinean ti Teri's Snack Shop a kukua da Teresita ken Cris Sevilla. Sabali lang ti Oda's 10 cents bread ken Hamada saimin a nalatak a panganan kadagidi a tiempo. Adda pay grocery home delivery ni George Guererro, maysa met laeng a sakada.
Ti pamilia Paet ti nagtaraken kadagiti dingnguen [kumporme dita], ken isuda met laeng ti mangparti. No dadduma, pauragada ti partienda kadagiti karrubada. Saan la a dayta, nagmula pay dagitoy nga agasawa iti nagduduma ti klasena a nateng [ta idi a tiempo, maipalubos pay laeng ti agmula iti talon wenno daga a saanmo a tagikua].
Naparaburan da Quirino ken Lucia Paet iti sangapulo ket tallo nga ambisio, community-oriented nga annak:
Umuna, ti hanai daughter ni Teresita, nayasawa ken ni Clemente Fontanilla. Dua ti annakda ken tallo ti appokoda. Nagtrabaho ni Teresita iti Hawaii Planters Association.
Ni James ti maikadua ken nayasawa ken ni Kathleen. Tallo ti annakda ken lima ti appokoda.
Maikatlo ni Pricila ken nayasawa ken James Peros. Dua nga annak, dua nga appoko.
Ni Gloria ti maikapat ken nayasawa ken ni Ongolea Filo.
Maikalima ni Sally Paet.
Maikanem ni Lucille a nayasawa ken ni Larry Smith. Maysa ti anakda.
Ni Shirley Ponciano ti maikapito. Dua ti annakna.
Maikawalo ni Victoria, nayasawa ken Wayne Fukumoto. Dua met ti annakda.
Ni Rene Akina ti maikasiam, nayasawa ken ni Thomas Akina. Tallo ti annakda ken uppat ti appokoda.
Maikasangapulo ni Teresita a nayasawa ken ni Gary Piquet. Maysa ti anakda.
Maikasangapulo ket maysa ni William Quirino Paet, Jr.
Ni Amelia ti maikasangapulo ket dua. Nayasawa ken ni Steven Lee. Dua ti annakda.
Ti inaudi ken maikasangapulo ket tallo isu ni Joseph Andrew Paet.
Mamati ken pabor da Quirino ken Lucia iti katolika nga edukasion para kadagiti annak. Nagbasa dagiti annakda iti Christ The King School ken St. Anthony High School.
Ket tapno adda nayon dagiti annakda iti gastosenda iti eskuela, agdalus kalpasan ti klase [dagiti annak] iti classrooms, iti cafeteria, iti banyo kdpy.
Kas tradision kadagiti Filipino, imbaon da Quirino ken Lucia dagiti annakda iti kolehio. Kalpasanna ti panagturposda, agsapul iti trabaho tapno matulonganda dagiti nagannakda nga aggastos para kadagiti kakabsatda a dadduma. Iti kasta, amin nga annak makaturpos iti kolehio.
Adda pay sabali a tradision dagiti ag-Paet. No iti tiempo ti Paskua, agtitipon amin a pamilia iti maymaysa a lugar. No adda man agindeg iti kaparanget nga isla wenno iti Mainland, mapan iti naisangrat a pagtaengan a pagkikitaan ken pagdadnonan. Sangsangkamaysa ti pamilia a mangrambak ti Paskua.
Idi napan ni Monsignor Osmundo Calip iti Maui, pinalagipanna dagiti Filipinos nangruna kada Quirino ken Lucia a nagatendar iti misa a dida lipatan dagiti nabati a kameng ti pamiliada iti Filipinas. Idi 1950, binukel ni Monsignor Calip ti Filipino Catholic Club.
Linagip ni Gloria Filo ti naragsak a panagkaduada ken ni Quirino. "Kanayonak idi nga itugot no adda sports event nga atendaranna, agbuya iti pasala ken uray pay agbuya iti pallot. No saan, tulongak nga agparti iti manok, baboy ken kalding."
Iti biang da Pricila ken Rene kunada: "Managsangaili da Tang ken Nang. Adu a tao ti umay iti balay. Pasangbayenmi ida. Pakanemmi ida. Maysa pay a kayat dagiti nagannakmi ket ti panagdaldalus saan la nga iti aglawlaw no di pay iti bukod a bagi. Kayatdakam' idi a kanayon a mapan makimisa ken impakitada kadakami iti kinaimbag. Managdisiplina ni Nanang ngem agpadada a mangayat a dumakkelkami a natudio."
Linagip pay ni Pricila a duada ken ni Sally ti nangkuyog ken ni Quirino a nagpa-Filipinas idi 1986 tapno agbakasion kalpasan ti naunday a panawen a nagindeg iti Hawaii. Naaramatna met laeng ti libre a round trip ticket-na kas paset ti nailanad iti kontrata idi naawis a mapan agtrabaho iti Hawaii idi 1946.
Pimmusay ni Quirino idi Agosto 9, 1992.


text:
Rasismo
Ti rasismo ket kadawyan a naipalpalawag a kas dagiti panirigan, dagiti panagsansanay ken dagiti tignay a mangiballatok ti pammati a ti nagtagitaoan ket nabingbingay kadagiti naisangayan a grupo a tinawtawagan kadagiti puli ken dagiti kameng iti naisangayan a puli ket makibinningayda kadagiti gupit a mangaramid iti dayta a grupo a kas basbassit a kinaykayatan, ad-adu a kinaykayatan, nababbaba wenno nangatngato.[1][2][3]
Dagiti nagibasaran[urnosen | urnosen ti taudan]
Adu pay a mabasbasa[urnosen | urnosen ti taudan]
- Allen, Theodore. (1994). Ti Inbension iti Puraw a Puli: Tomo 1 Londres, UK: Verso.
- Allen, Theodore. (1997). Ti Inbension iti Puraw a Puli: Tomo 2 Londres, UK: Verso.
- Barkan, Elazar (1992), Ti Panagsanud ti Sientipiko a Rasismo : Dagiti Agbalbaliw a Konsepto iti Puli idiay Britania ken Estados Unidos iti baetan dagiti Sangalubongan a Gubat, Unibersidad ti Cambridge a Pagmalditan, New York, NY.
Dagiti silpo ti ruar[urnosen | urnosen ti taudan]
- Midia a mainaig iti Rasismo iti Wikimedia Commons
- No Nangisitka a Lalaki idiay Kuba Babaen ni Lucia Lopez, Havana Times Mayo 5, 2009
- Puli, pakasaritaan ken kultura – Etika – Marso 1996 -Naala manipud kadagiti dua nga artikulo babaen ni Claude Lévi-Strauss


text:
Banga, Aklan
Ti Banga ket maysa a maika-3 a klase nga ili iti probinsia ti Aklan iti Filipinas.
Dagiti baranggay[urnosen | urnosen ti taudan]
Ti Banga ket politikal a nabingbingay iti 30 a barbaranggay.[2]
- Agbanawan
- Bacan
- Badiangan
- Cerrudo
- Cupang
- Daguitan
- Daja Norte
- Daja Sur
- Dingle
- Jumarap
- Lapnag
- Libas
- Linabuan Sur
- Mambog
- Mangan
- Muguing
- Pagsanghan
- Palale
- Poblacion
- Polo
- Polocate
- San Isidro
- Sibalew
- Sigcay
- Taba-ao
- Tabayon
- Tinapuay
- Torralba
- Ugsod
- Venturanza
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Aklan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 1 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Aklan". Datos ti Populasion ti Ili. Dibision ti Panagsukisok ti LWUA. Naala idi 1 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Tapno makagatangka kadagiti app iti store, masapul nga ikabilmo iti Amazon account-mo ti pamay-an ti panagbayadmo. Tapno makaalaka kadagiti libre nga app a saanmon a kasapulan nga ikabil ti pamay-an ti panagbayadmo, kitaem ti Help & Customer Service section ti Amazon.
Mabalin a matulongannaka ti maysa a gayyemmo a pamiliar iti Amazon Fire TV wenno iti JW Broadcasting. No ti saludsodmo ket maipapan iti Amazon Fire TV device wenno account-mo, mapanka iti Amazon online support. No adda problemam iti JW Broadcasting app, pangngaasim ta kontakem ti kaasitgan a sanga nga opisinami.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Oseas 10:1-15
10 “Ti Israel maysa a kumapkapuy a puon ti ubas.+ Agtultuloy a mangpataud iti bunga maipaay iti bagina.+ Kas mairukod iti kinaruay ti bungana pinaaduna dagiti altarna.+ Kas mairukod iti kinaimbag ti dagana, nangibangonda kadagiti nasayaat nga adigi.+2 Ti pusoda nagbalin a managinsisingpet;+ ita masarakanto ida a nakabasol.“Adda maysa a mangburakto kadagiti altarda; agawannanto dagiti adigida.+3 Ta ita kunaendanto, ‘Awanankami iti ari,+ ta saankami a nagbuteng ken Jehova. Ket no maipapan iti ari, anianto ti aramidenna maipaay kadakami?’4 “Agsaoda iti sasao, nga agar-aramidda kadagiti ulbod a sapata,+ mamatpatalgedda iti tulag;+ ket ti panangukom nagtubo a kas iti makasabidong a mula kadagiti gulis iti nawayang a tay-ak.+5 Maaliawto dagiti agtataeng iti Samaria gapu iti kigaw a baka nga idolo ti Bet-aven;+ ta sigurado a pagleddaanganto dayta dagiti umilina, kasta met ti papadina iti ganggannaet a dios isuda a nagragrag-o iti dayta, maigapu iti dayagna, agsipud ta naidestieronton nga adayo iti dayta.+6 Uray dayta addanto mangipan idiay mismo nga Asiria kas sagut iti naindaklan nga ari.+ Pannakaibabain ti magun-odto ti mismo nga Efraim,+ ket ti Israel ibainnanto ti pammatigmaanna.+7 Ti Samaria ken ti arina sigurado a mapagulimekto,+ kas iti nasip-ak a bassit a sanga iti rabaw ti dandanum.8 Ket dagiti nangato a disso ti Bet-aven,+ ti basol ti Israel,+ pudno a matalipuposto. Sisiitan ken kalkalunay+ tumpuardanto iti rabaw dagiti altarda.+ Ket dagiti umili pudno a kunaendanto kadagiti bantay, ‘Gaburandakami!’ ken kadagiti turod, ‘Agtinnagkayo kadakami!’+9 “Manipud kadagiti aldaw ti Gabaa+ nagbasolka,+ O Israel. Sadiay nagintekda. Idiay Gabaa saan a nakamakam ida+ ti gubat maibusor iti annak ti kinakillo.10 No tarigagayak disiplinaekto met ida.+ Ket maibusor kadakuada pudno unay a maurnongto dagiti ili inton maiguarnis ida iti dua a biddutda.+11 “Ket ti Efraim maysa a nasanay a bumalasang a baka a pagay-ayatna ti agirik;+ ket siak, iti biangko, limmasatak iti rabaw ti nataraki a tengngedna. Adda pagsakayek iti Efraim.+ Ti Juda agarado;+ ti Jacob agsuyod+ maipaay kenkuana.12 Agimulakayo iti bin-i maipaay iti bagbagiyo buyogen ti kinalinteg;+ agapitkayo maitunos iti naayat a kinamanangngaasi.+ Mangtalonkayo maipaay iti bagbagiyo iti mumulaan a daga,+ bayat nga adda tiempo a panangbirok ken Jehova agingga nga umay+ ket mangipaay kadakayo iti pammilin buyogen ti kinalinteg.+13 “Nagaradokayo iti kinadangkes.+ Kinakillo ti inapityo.+ Kinnanyo ti bunga ti panangallilaw,+ ta nagtalekka iti dalanmo,+ iti kinaadu dagidiay mannakabalinmo.+14 Ket timmaud ti derraaw iti tengnga ti ilim,+ ket maagawanto amin dagiti bukodmo a nasarikedkedan a siudad,+ kas iti panangagaw ni Salman iti balay ti Arbel, iti aldaw ti bakal idi a ti maysa nga ina a mismo nalasanglasang iti sibay dagiti bukodna nga annak.+15 Kastoyto ti sigurado nga aramiden kadakayo ti maysa, O Bethel, gapu iti nakaro a kinadakesyo.+ Iti panagbannawag di bumurong a mapagulimekto ti ari ti Israel.”+


text:
Estoria 76: Nadadael ti Jerusalem
NASUROK a 10 a tawenen nanipud innala ni Ari Nabucodonosor amin dagiti de adal nga Israelitas idiay Babilonia. Ket ita kitaem ti mapaspasamaken! Mapupuoranen ti Jerusalem. Ket dagiti Israelitas a di napapatay ti maip-ipanen a balud idiay Babilonia.
Laglagipem, isu daytoy ti impakpakdaar dagiti mammadto ni Jehova a mapasamak no di agbalbaliw dagiti tattao iti kinadakesda. Ngem di nangipangag dagiti Israelitas. Gapuna maikarida a madusa. Imbaga ni Ezekiel a mammadto ti Dios kadatayo dagiti dakes nga ar-aramiden dagiti Israelitas.
Ni Ezekiel ket isut’ maysa dagiti agtutubo nga impan ni Ari Nabucodonosor nasurok a 10 a tawtawenen idiay Babilonia sakbay daytoy dakkel a pannakadadael ti Jerusalem. Ni Daniel ken ti tallo a gagayyemna, da Sidrac, Misac ken Abdenago, ti naigiddan met a naala iti dayta.
Nupay isut’ adda idiay Babilonia, impakita ni Jehova ken ni Ezekiel dagiti kinadakes a mapaspasamak idiay Jerusalem iti templo. Inaramid ni Jehova daytoy babaen iti milagro. Ket ti nakita ni Ezekiel ti nakaap-aprang!
‘Kitaem dagitoy makarimon a bambanag idiay templo,’ kuna ni Jehova ken Ezekiel. ‘Kitaem dagiti pader a naabbongan iti retretrato dagiti uleg ken dadduma pay nga an-animal. Ket kitaem dagiti Israelitas nga agdaydayaw kadakuada!’
‘Makitam kadi ti sililimed nga ar-aramiden dagiti papangulo nga Israelita?’ insaludsod ni Jehova ken ni Ezekiel. Wen, makitkitana met daytoy. Addada 70 a lallaki, ket agdaydayawda amin kadagiti ulbod a didios. Pagarupda no di makitkita ni Jehova ida.
Kalpasanna impakita ni Jehova ken Ezekiel ti babbai idiay amianan a ruangan ti templo. Agdaydayawda iti ulbod a dios a ni Tammuz. Ken adda met 25 a lallaki idiay ruangan ti templo ni Jehova nga agdaydayaw iti init!
‘Dagitoy a tattao saandak a pagraraeman,’ kuna ni Jehova. Saanda laeng nga agar-aramid ti kinadakes no di ket umayda pay a mismo iti templok a mangaramid kadagitoy!’ Gapuna inkari ni Jehova: ‘Mariknadanto ti bara ti pungtotko. Ket diakto pagladingitan inton madadaelda.’
Tallo a tawen kalpasan ti pannakaipakita ken ni Ezekiel dagitoy a bambanag, immalsa dagiti Israelitas a maibusor ken Ari Nabucodonosor. Gapuna simmang-at a maibusor met kadakuada. Ket, ti Jerusalem napuoran iti daga, ket kaaduan kadagiti tattao ti napapatay wenno naipan a kayaw idiay Babilonia.
Apay a napasamak daytoy? Gapu ta di nagimdeng dagiti Israelitas ken Jehova ken nagtulnog iti linlintegna. Ipakita daytoy ti kinapateg ti intay kanayon a panagaramid ti sasawen ni Jehova.
Idi damo sumagmamano a tattao ti napalubosan nga agtaeng idiay daga ti Israel. Maysa a Judio nga agnagan Geodalias ti naikabil nga inkargado kadakuada. Ngem dadduma nga Israelitas ti nangpatay ken Geodalias. Itan agbuteng manen dagiti tattao nga umay dagiti taga Babilonia ket dadaelenda ida gapu itoy a kinadakes. Gapuna pinilitda nga umay ni Jeremias kadakuada, ket nagkamangda idiay Egipto.
Daytoy ti namagbalin iti daga ti Israel nga awan matagtagitaona. Iti 70 a tawtawen, naglangalang ti daga. Ngem inkari ni Jehova nga isublinanto met laeng ti ilina iti daga kalpasan ti 70 a tawtawen. Kabayatanna, aniat’ mapaspasamak iti ili ti Dios idiay Babilonia? Kitaentayo.
2 Ar-ari 25:1-26; Jeremias 29:10; Ezekiel 1:1-3; 8:1-18.
Dagiti Saludsod
- Kas makitam iti ladawan, ania ti mapaspasamak iti Jerusalem ken kadagiti Israelita?
- Siasino ni Ezekiel, ket ania dagiti makarimon a banag nga impakita kenkuana ni Jehova?
- Gapu ta ni Jehova ket saan a raraemen dagiti Israelita, ania ti inkarina?
- Ania ti inaramid ni Ari Nabucodonosor kalpasan nga immalsa dagiti Israelita maibusor kenkuana?
- Apay nga impalubos ni Jehova a mapasamak kadagiti Israelita ti nakaam-ames a pannakadadael?
- Kasano a nagbalin nga awan matagtagitaona ti daga ti Israel, ken iti mano a tawen?
Kanayonan a salsaludsod
- Basaenyo ti 2 Ar-ari 25:1-26.
Siasino ni Zedekias, ania ti napasamak kenkuana, ket kasano a tinungpal daytoy ti padto ti Biblia? (2 Ar. 25:5-7; Ezeq. 12:13-15)
Siasino ti kinuna ni Jehova a manungsungbat iti amin a kinagulib nga inaramid ti Israel? (2 Ar. 25:9, 11, 12, 18, 19; 2 Cron. 36:14, 17)
- Basaenyo ti Ezequiel 8:1-18.
Kasano a tinulad ti Kakristianuan dagiti apostata nga Israelita a nagdaydayaw iti init? (Ezeq. 8:16; Isa. 5:20, 21; Juan 3:19-21; 2 Tim. 4:3)


text:
Tulbek ti Naragsak a Pamilia
Ti Umiso nga Aramidem No Adda Utangmo
Giannis: * “Nalugi ti negosiok idi bimmaba ti ekonomia ti Greece, isu a saanmin a mabayadan ti tintinnaganmi a balay ken ti utangmi babaen ti credit card. Diak makaturog gapu iti stress.”
Katerina: “Diak maawat a maembargo ti balaymi gapu ta nagrigrigatanmi nga imbangon dayta. Masansan nga agririkami ken Giannis no kasanomi a bayadan ti utangmi.”
TI UTANG ket mabalin a pakaigapuan ti panagririri wenno panagsisina pay ketdi ti pamilia. Kas pagarigan, natakuatan ti managsirarak a ni Jeffrey Dew a dagiti agassawa nga addaan utang manmanoda nga agkadua, masansan nga agapa, ken saanda unay a naragsak. No utang ken kuarta ti pagsasaritaan, masansan nga agresulta dayta iti napapaut a panagririri, panangbugkaw, panangkabil ken dadduma pay a problema. Di ngarud pakasdaawan a ti panagriri maipapan iti kuarta ti pakaigapuan ti diborsio.
Ti adu nga utang mangpataud met iti sakit a kas iti insomnia, sakit ti ulo, tian, atake ti puso, ken depression. Kuna ni Marta maipapan ken lakayna: “Kasta unay ti pannakaupay ni Luis maipapan kadagiti utangmi ta matmaturog laengen ti ob-obraenna. Ti asawak a dati a pagtaltalkak nagbalinen nga awan maaramidanna.” Sumuko payen ti dadduma gapu iti stress. Kas pagarigan, sigun iti report ti BBC News, maysa nga asawa a babai iti abagatan a daya ti India ti nagpakamatay gapu ta saandan a mabayadan ti utangda nga aggatad iti $840 (U.S.). Inutangna dayta tapno maipaagasna dagiti annakna.
Ania ti aramidem no agproblema ti pamiliam gapu iti utang? Usigentayo ti sumagmamano a parikut a pakaipasanguan dagiti agassawa no kasanoda a bayadan ti utangda ken ammuen dagiti prinsipio ti Biblia a makatulong kenka a mangsolbar kadagita.
UMUNA A PARIKUT: Agpinnabasolkami.
Kuna ni Lukasz: “Basol ni baketko ta gastador ngamin. Ngem ibagana met nga umdas koma ti kuartami no regular ti trabahok.” Kasano a tamingen dagiti agassawa ti utangda tapno saan a dayta ti pakaigapuan ti panagsinada?
Solusion: Agtinnulongkayo a mangbayad iti utang.
Saan a makatulong no apaem ti asawam uray no saan a sika ti nakautang. Ad-adda a makatulong no iyaplikaryo ti balakad ti Biblia iti Efeso 4:31: “Maikkat koma kadakayo ti isuamin a makadangran a kinapait ken unget ken pungtot ken panagririaw ken nabassawang a panagsasao agraman ti isuamin a kinadakes.”
Nasaysayaat no pagtinnulonganyo a bayadan ti utang. Inlawlawag ni Stephanos no kasano a nagtinnulongda ken baketna: “Imbilangmi a problemami a dua ti utang.” Maitunos dayta iti kuna ti Proverbio 13:10: “Babaen iti kinadursok parnuayen laeng ti maysa ti dangadang, ngem kadagidiay agiinnuman a sangsangkamaysa adda ti sirib.” Imbes a solbarem a bukbukodmo, pagsaritaanyo dagiti problema maipapan iti kuarta sa pagtinnulonganyo a bayadan.
Mabalin met a makitinnulong dagiti annakyo. Kastoy ti kapadasan ti ama ti pamilia idiay Argentina: “Kayat ti anakko ti maaddaan iti baro a bisikleta, ngem imbagami kenkuana no apay a saanmi a kabaelan ti gumatang. Nupay kasta, intedmi kenkuana ti bisikleta ni lolona, ket pagay-ayatna met nga usaren dayta. Nasursurok a nagpateg gayam ti panagtitinnulong kas maysa a pamilia.”
PADASEM DAYTOY: Mangiwaya iti tiempo a makapagtungtongkayo a kalmado maipapan iti utangyo. Bigbigem ti aniaman a kamali a naaramidam. Imbes nga isidirmo ti napalabas, pagtungtonganyo dagiti prinsipio a makatulong kadakayo iti panangusaryo iti kuarta iti masanguanan.—Salmo 37:21; Lucas 12:15.
MAIKADUA A PARIKUT: Kasla saankamin a makalung-aw iti utang.
“Dakkel ti utangko gapu iti negosiok, ngem ad-adda a dimmakkel idi nagsuek ti ekonomia ti Argentina,” kuna ni Enrique. “Kalpasanna, kasapulan pay a maopera ni baketko. Panagriknak, kasla nailumlomakon iti utang ket saanakon a makalung-aw.” Naibus amin nga urnong ni Roberto a taga-Brazil gapu iti nalugi a negosiona ken nakautang iti 12 a banko. Kunana: “Mabainakon a sumango kadagiti gagayyemko. Pangriknak ket awanen serserbik.”
Ania ti aramidem no maupay, makonsiensia, wenno mabainka gapu iti utangmo?
Solusion: Kontrolem ti panaggastosmo.
1. Ammuem no mano ti agdama a kuartam. Ilistam no mano ti nagasto ti pamiliam iti dua a lawas—wenno makabulan no praktikal dayta. Inayonmo iti listaam dagiti manmano a paggastuan a kas iti buis, insurance, wenno kawes, sa kuentaem ti binulan nga average.
2. Ikagumaam a manayonan ti birokmo. Mabalinmo ti sumrek iti part-time a trabaho, ag-tutor, ken dadduma pay a panguartaan. Palagip: Dimo ipalubos nga agawen ti trabaho dagiti napatpateg nga aktibidad a kas kadagiti naespirituan nga annongem.
3. Kissayam dagiti paggastuam. Gatangem laeng ti banag a kasapulam, saan a gapu ta sale dayta. (Proverbio 21:5) Kuna ni Enrique a nadakamat itay: “Nasayaat no saanka nga agap-apura a gumatang, ta maikeddengmo no talaga a kasapulam dayta wenno kayatmo laeng.” Adtoy ti sumagmamano a singasing.
- Balay: No posible, umakarka iti balay a nababbaba ti abangna. No agin-inutka, maksayan dagiti babayadam kas iti danum ken koriente.
- Taraon: Agbalon iti pangaldaw wenno merienda imbes a manganka iti ruar. Usarem dagiti kupon ken tiket ti diskuento. “Makaekonomiaak no gumatangak iti prutas ken nateng kadagiti aglako iti bangketa sakbay nga agawidda,” kuna ni Joelma a taga-Brazil.
- Lugan: Ilakom ti saan unay a maus-usar a lugan ken mantenerem ti adda kenka imbes nga isukatmo iti baro a modelo. Agluganka kadagiti pangpasahero a lugan, wenno magmagnaka laengen no kabaelam.
No naksayanen dagiti paggastuam, ikagumaam nga usaren ti nabati a kuartam para kadagiti napateg a bambanag.
4. Ammuem no mano ti utangmo ken iplanom no kasanom a bayadan. Umuna, ammuem no mano ti interes ti utangmo, kanayonan a babayadam, ti resulta no dimo mabayadan ken no maladaw ti panagbayadmo. Usigem a naimbag ti kontrata ti loan wenno babayadam ta mabalin a mangallilaw dagiti nagpautang. Kas pagarigan, maysa a short-term loan service iti United States ti naikuna nga addaan iti 24 porsiento nga interes ngem iti kinapudnona nasurok gayam nga 400 a porsiento.
Maikadua, usigem no ania kadagiti utangmo ti umun-una a bayadam. Nasayaat no bayadam nga umuna ti utangmo a kadakkelan ti interesna. Mabalin met nga iyun-unam a bayadan ti babassit nga utangmo, ta no bassiten dagiti babayadam iti binulan, nasaysayaat ti riknam. No adda utangmo a dakdakkel ti interesna, mabalin a makatulong no umutangka iti basbassit ti interesna a pagbayadmo iti dayta.
Kamaudiananna, no dika makabayad, makisaritaka iti nakautangam no kasanom a bayadan. Mabalin a dumawatka iti pawayway wenno nababbaba nga interes. Mabalin pay ketdi a kissayan ti nakautangam ti utangmo no bayadam a dagus ti nababbaba a gatad. Agbalin a mapagpiaran ken nadayaw no ilawlawagmo ti kasasaadmo. (Colosas 4:6; Hebreo 13:18) Isurat ti aniaman a tulagan. Uray no saan a napatgan ti immuna a kiddawmo, itultuloymo a kiddawen ti aniaman panagbalbaliw no kasapulan.—Proverbio 6:1-5.
Siempre, realistiko koma ti panangusigmo iti paggastuam. Mabalin a saan a matungpal uray ti kasayaatan a plano gapu kadagiti di mapakpakadaan a kasasaad. Masansan a ti kuarta ‘mangaramid kadagiti payak maipaay iti bagina kas kadagiti payak ti agila ket tumayab nga umadayo nga agturong iti langlangit.’—Proverbio 23:4, 5.
PADASEM DAYTOY: No adda naisaganamon a badyet, pagsaritaanyo no kasano a maksayan ti gastos wenno manayonan ti birok ti pamilia. Makatulong no agsakripisio ti amin tapno mabayadan ti utang.
MAIKATLO A PARIKUT: Sangkapanunotmi ti utang.
No sangkapanunotmo ti utang, mabaybay-am ti dadduma a napateg a bambanag. Kas iti kinuna ni Georgios: “Ti kadakkelan a parikutmi ket naipamaysa ti biagmi iti panagbayad ti utang, isu a mabaybay-an dagiti napateg a bambanag.”
Solusion: Umiso a panangusar iti kuarta.
Iti laksid ti panagreggetmo, mabalin nga adu a tawen nga agbayadka iti nakautangam. Ngem iti agdama, mabalinmo a baliwan ti panangmatmatmo. Imbes a sangkapanunotmo ti kuarta, nainsiriban no ipangagmo ti balakad ti Biblia: “No adda pagtaraon ken pagkawestayo, mapnektayon kadagitoy a banag.”—1 Timoteo 6:8.
No kontentoka iti agdama a kasasaadmo, makatulong dayta ‘tapno masiguradom ti napatpateg a bambanag.’ (Filipos 1:10) Dagitoy “napatpateg a bambanag” ramanenna ti pannakigayyemmo iti Dios ken iti pamiliam. Kuna ni Georgios a nadakamat itay: “Nupay dimi pay nabayadan amin nga utangmi, saan a dagita ti nakaipamaysaan ti biagmi. Naragragsakkami itan ta ad-adun ti panawenmi kadagiti annakmi ken iti maysa ken maysa. Ad-adu met ti panawenmi nga agkadua kadagiti naespirituan nga aktibidad.”
PADASEM DAYTOY: Ilistam dagiti napateg a banag kenka a saan a kabaelan a gatangen ti kuarta. Kalpasanna, usigem no kasanom a manayonan ti tiempo ken pigsam nga agpaay kadagiti adda iti listaam.
Makapa-stress dagiti utang ken agkasapulan ti sakripisio tapno mabayadan dagita, ngem sulit met ti panangikagumaan. Aminen ni Andrzej a taga-Poland: “Idi naammuak a ni baketko ti nanggarantor iti dakkel nga utang ti katrabahuanna a saanen a nagpakpakita, nagbalinen a problemado ti pagtaenganmi.” Ngem no lagipenda ken baketna no kasanoda a sinolbar dayta, kinunana: “Kinapudnona, ad-adda a simmingedkami gapu iti panagtinnulongmi a mangsolbar iti problema.”
^ par. 3 Nabaliwan ti dadduma a nagan iti daytoy nga artikulo.
^ par. 17 Para iti kanayonan a singasing, kitaem dagiti artikulo a “Nainsiriban a Panangusar iti Kuarta—Kasano?” iti Setiembre 2011 a ruar ti Agriingkayo! nga impablaak dagiti Saksi ni Jehova.
ISALUDSODMO ITI BAGIM . . .
- Kasano a matulongak ti pamiliak a makalung-aw iti utang?
- Ania ti aramidenmi tapno saan a dagiti utangmi ti maipangpangruna wenno mangdadael pay ketdi iti relasionmi?


text:
Pagsurotan ti Panagrang-ay ti Nagtagitaoan
Ti Pagsurotan ti Panagrang-ay ti Nagtagitaoan (Ingles: The Human Development Index (HDI)) ket naibuklan ti estadistika nga inususar ti panagi-ranggo babaen ti agpang ti "panagrang-ay ti nagtagitaoan" ken ilasin na ti "nangato unay a panagrang-ay ti nagtagitaoan", "nangato a panagrang-ay ti nagtagitaoan", "katimbengan a panagrang-ay ti nagtagitaoan", ken "nababa a panagrang-ay ti nagtagitaoan" kadagiti pagilian. Ti Pagsurotan ti Panagrang-ay ti Nagtagitaoan ket maysa a panagipadpada a panagrukod itikabayag ti panag-biag, literasia, edukasion, ken pagalagadan iti panagbiag para kadagiti pagilian ti sangalubongan. Maysa daytoy a panagrukod ti kasasaad ti biag, nangnangruna kadagiti nam-ay ti ubbing. Ususaren ti pinagilasin no ti maysa a pagilian ket narang-ay, agrangrang-ay, wenno saan unay a narang-ay, ken ti panagrukod dagiti nagbanagan dagiti annuroten ti ekonomia iti kababalin ti biag. Adaan pay dagiti HDI dagiti estado, siudad, ken dadduma pay babaen dagiti lokal nga oeganisasion wenno kompania.


text:
Plantilia:Nailemmeng a paset ngato
Daytoy a plantilia ket mabalin a mausar a panangilemmeng kadagiti paset. Usaren a kakuyog ti {{Nailemmeng a paset baba}}. Ti paulo ti paset ket kasisigud iti "Pinduten ti ipakita tapno makita dagiti linaon iti daytoy a paset" ngem mabalin met a mabaliwan babaen iti parametro ti
reason=.
Panagusar[urnosen ti taudan]
- Kasisigud a teksto ti paulo
{{hst}} Teksto a kayatmo nga ilemmeng {{hsb}}
Daytoy ket agpataud iti sumaganad:
- Naidumduma a teksto ti paulo
{{hst|reason=Naidumduma a teksto ti paulo}} Teksto a kayatmo nga ilemmeng {{hsb}}
Daytoy ket agpataud iti sumaganad:
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar
- Plantilia:Hidden
- Plantilia:Hidden begin ken Plantilia:Hidden end


text:
LEKSION 12
Natured ti Kaanakan ni Pablo
Ammuenta ti agtutubo a lalaki a nangisalakan iti angkelna. Ni apostol Pablo ti angkel dayta nga agtutubo. Ditay ammo ti naganna. Ngem ammotayo nga adda inaramidna a pakakitaan ti kinaturedna. Kayatmo kadi a maammuan?—
Natiliw ni Pablo ken naibalud idiay Jerusalem gapu ta nangasaba maipapan ken Jesus. Adda dagiti dakes a lallaki a manggurgura ken Pablo, isu a kayatda a patayen. Kinunada: ‘Ibagatayo iti komander dagiti soldado nga ipanda ni Pablo iti korte. Kalpasanna, aglemmengtayo iti dalan a pagnaanda ket inton lumabasda, patayentayo ni Pablo!’
Nangngeg ti kaanakan ni Pablo dayta a plano. Ammom kadi ti inaramidna? Napan iti nakaibaludan ni Pablo ket imbagana dayta. Dagus a binilin ni Pablo nga ibagana dayta iti komander ti soldado. Nalaka ngata para iti kaanakan ni Pablo ti makisao iti komander?— Saan, gapu ta ti komander ket nangato nga opisial. Ngem natured ti kaanakan ni Pablo isu a nakisao iti opisial.
Ammo ti komander no ania ti aramidenna. Nangibaon iti dandani 500 a soldado a mangsalaknib ken Pablo! Iti dayta met la a rabii, binilinna dagiti soldado nga ipanda ni Pablo idiay Cesarea. Naispal kadi ni Pablo?— Wen, saan a natuloy ti dakes a plano dagiti lallaki a mangpatay ken Pablo.
Ania ti maadalmo iti daytoy nga estoria?— Matuladmo met ti kinatured ti kaanakan ni Pablo. Masapul a naturedtayo no ibagatayo ti maipapan ken Jehova. Agbalinka kadi met a natured ken agtultuloy nga agsao maipapan ken Jehova?— No aramidem dayta, maisalakanmo ti biag ti dadduma.